Beurat ari seiku orang tuai

DEKA ngutuk sapa-sapa nadai ga guna, laban urat pengeran bejudi nitih sekeda utai nyadi maya agi mit tauka udah besai tuai.

Ba tudah pangan peneleba bejudi endang kenyau ari umur bebelas taun, iya nya bejudi ngena duit taja pan pasang main ‘tui’ mina sepuluh sen aja ba rumah panjai kami dalam taun 60-an kelia.

Tang main tui nya entudi ulah bejudi bepasang gelik getah, taja pan gelik getah dibeli ngena duit (30 iti agi baru/40 iti udah lama berega 10 sen). Nya meh pun ulah bejudi nyentukka umur udah tuai taja pan diatu bisi diketuka mimit – main lumur tikit aja enda ulih buai.

Kami ba rumah panjai di Saratok belajar ari orang tuai. Niang aki kami bilik sepiak seiku (aku enggai nyebut nama ditu enggaika bala uchu iya ngerijat gidan) meh nyadi pengulu bala nembiak bejudi, berengkah ari bentaruhka leka jagung lalu udah nya ngena gelik getah. Balat dianu sida niang ini menya laban abis jagung salai ba para ambika benung dichuri ambika entaruh.

GIAN ENTARUH GELIK GETAH

Tang utai ti ngasuh gian nya bemain pey (poker) bentaruhka gelik getah. Nyadi maya nya endang bisi dua buah kedai China bebini Iban ba tebing ai kami nyual gelih getah baru (30 iti berega 10 sen). Tang enti udah dikena bemain, iya nya maya bejudi udah tengkerap gelih getah ulih ga meli 40 iti sepuluh sen. Ulah nya meh ngepunka penggian bejudi ukai ngagai aku seiku aja tang mayuh nembiak bukai kami serumah. Balat dianu orang tuai, lebih sida indai enggau ini laban enda tepulaika diri maya makai enda ngira nya tengah hari tauka malam, maya nadai sekula, maya kemisi. Akai rai enda aku nemu agi peneka sereta pengagit bala nembiak mayuh. Tang nyau udah tuai agi sida nadai enggau main tui; mina tudah pangan aja meh kempang duduk ngelaban bala aya, bala aki bemain tui pasang 10 sen sekali pusin. Bisi maya alah, bisi ga maya menang. Nyadi pemacha enda ibuh nanya dini penulis (urung umur 10 ngagai 12 taun) maya nya bulih belanja. Agi sekula ba primari maya nya.

Dia kitai meda pun siti pengerindu ti nyadi penggian bejudi, enda ngira nama bansa main.

Enda iya ngira nuan main daun, nyabung, main kuluk tauka ‘holo’, lumba kuda, main lumur tikit 4D,  main ba Internet tauka di casino enggau semua bansa main bukai iya endang tetap jauh ninggal pengerindu bukai. Nya meh dikumbai gian.

Iya tusah deka diketu, tang lama agi semakin nyadi tauka mau agi iya baka api. Tu tau ngujungka orang ti gian bejudi nya lubah sereta tusah ulih ngesaika peneka enggau penggian iya. Tau dikumbai ulah ti enda ulih ubat lalu ngujungka iya nyadi siti penyakit ti enda ulih gerai.

Bisi kaban aku siku madah, “Nyamai agi ngemaduka diri nginsap tang sigi enda ulih badu meli lumur 4D, tikit Toto enggau semua bansa tikit bukai. Seminggu bisi tiga kali buka, enti nuan meli RM10 sekali ambika banding, ganda enggau tiga RM30 udah nya dalam sebulan nuan nadai kurang ari RM120.00 kena melanja penggian meli tikit.”

“Pengerindu sereta pengandal ati nganti lumur nya dibuka berengkah ari pukul tujuh malam endang asai ti baru deka bejalai ngayap dulu menya nyentuk ngagai maya datai ba peninduk indu lalu deka nemu sekalika indu nya deka nerima penatai nuan tauka enggai. Nya meh gaya pengerindu meli lumur ti ngejungka kitai  tau nyadi gian mega laban semampai ngarapka bulih duit besai,” ku siku agi lelaki umur 74 taun ti udah pinchin gawa perintah.

Tu ngena banding mit aja, bisi ga sekeda melanja datai empat lima ratus ringgit tauka lebih dalam sebulan kena ngemuaska penggian meli lumur. Bisi ga orang benasit kena besai tang enda lama duit nya pan abis mega pulai ngagai lumur. Ujung iya, nuan endang enda ulih menang nunda ku ati laban penggian nuan ngujungkan nuan enggai badu. Beduduk ari tu, pengawa bejudi tu endang enda tau punas. Anang nyebut punas, diatu udah bisi bemain judi ngena Internet ngasuh bala sekeda indai enggau apai orang nadai ari limpang makai tauka mandi.

BEJUDI MUAI JAM

Pengawa bejudi tu ukai mina muai tauka masau jam nuan, tang mega ngujungka pengawa bukai nuan enda dikereja tauka ditejuka nuan pia aja.

Pengerindu bejudi endang ulah asal dunya nyadi mensia. Ambika banding, nyabung manuk dalam dunya asal bansa Iban endang bepun ari sida Keling di Panggau Libau kelia. Nitih ensera asal bansa Iaban, keterubah pengawa nyabung tu ditemu dipejalaika, iya nya entara manuk Keling Tanah enggau manuk Keling Langit, entaruh seduai ukai mata duit tang seduai bentaruhka Kumang. Sapa empu manuk menang, nya meh bempu Kumang. Ujung cherita nya, manuk biring Keling Tanah meh menang.

Nitih sagam penemu psikoloji, pengerindu bejudi ti ngujungka iya nyadi siti penggian nya bisi sangkut paut enggau‘ego’ asal dunya nyadi mensia, besangkut paut enggau ‘id’ sereta ‘libido’ kitai mensia. Nunda seiku pakar psikologi tebilang Sigmund Freud iya mega bisi sangkut paut enggau ‘adrenalin of fright, flight and fight’ ke mega dikembuan bala anak lelaki enggau sekeda indu. Nya alai, tegal nya, ukai mina lelaki aja ti ngembuan penggian bejudi tang bala orang indu pan bisi ga gian bejudi. Reti nya judi tu dikerindu semua mensia, enda ngira penempa, agama enggau asal bansa sereta menua. Baka nya mega penggian bejudi ke nyadi siti penggian semua mensia.

“Tau mega kitai ngumbai mensia gagit bejudi laban bisi elemen ‘suspense’, bisi elemen ‘ego’, pasal alah enggau menang, kelebih agi dalam main ‘poker’ sereta enggau sekeda main bukai ke alai mensia nguji ‘power over others’ (iya nya bisi kuasa atas orang bukai) ti besangkut paut mega enggau ‘ego’ menang, ‘ego’ bekuasa, iya elemen pelasar dalam semua pengawa judi,” ku siku kaban penulis Dr. Zulwai Kifli Merawi ke kala nyadi pengelicha mata pelajar psikologi ba palan latih pengajar MPR Rajang di Bintangor sama begulai enggau penulis kelia.

Penemu tu endang sigi amat, laban orang bejudi nya ukai mina deka menang duit pangan – tauka sebarang entaruh bukai – tang endang amat bisi elemen deka nguasa tauka ‘control’ pangan baka dalam main poker, main bridge, main ginrami (chap kut), main chapho tauka chut, main sikipoi, main samchung (Russian poker), baccarat, main three pictures, bandat (black jack), mahjong enggau mayuh main judi bukai nyengkaum nyabung enggau holo. deka nguasa pangan diri.

MAIN KUDA

Pengerindu meda kuda belumba tauka mina ninga jaku padah ari ‘commentator’ iya nya orang ti ngerah madah nusui pejalai enggau pelanda lumba kuda mega udah ngujungka mayuh lelaki enggau indu ti muai jam ba palan lumba kuda di serata menua Malaysia enggau endur bukai di dunya tu.

Ukai mina rindu meda kuda belumba tang mega rindu meratika tui tauka entaruh, laban lumba kuda tu nyelaie ari main bukai. Di Malaysia tu siti tikit entaruh lumba kuda berega RM5. Tang enti kuda pilih nuan nya menang, ‘dividen’ iya tau manggai ngagai beratus. Ambika banding penulis empu kala menang mayuh laban kuda pilih penulis menang lalu dividen iya ‘RM230 win/ RM85 place’. Tu tau dikumbai siti dividen chukup tinggi. Orang teleba main kuda nemu reti pekara tu.

Beduduk ari pengerindu enggau pengandal mensia bejudi ti ngujungka penggian meh dunya tu endang enda punas ulah orang bejudi, enda ngira bansa judi. Nya alai orang gian judi endang bisi ditemu ba serata dunya tu.

Tu meh udah ngujungka mayuh mensia udah pechah ruang bilik tegal laya, tegal laki tauka bini masau jam bejudi lalu nadai hari begulai enggau pangan diri, tegal abis reta tengkira kena bejudi.

Taja pia, kitai nadai ulih nagang pengerindu mensia, nyengkaum pengerindu bejudi ti ngujungka orang siku-siku nyau nyadi gian. Jam ke diatu lalu apin bisi tipang ti meruan kena nangkup sereta muai penggian nya.

Jadika judi siti pengerindang aja lalu anang ngelempai pengidup kitai ba pengerindu nya nyentukka iya ngasuh kitai gian. Ngena jalai tu kitai ulih nyelipak sereta ngelaung jalai nuju penggian.

Oleh TELESA EMPERAN

See author's posts


Shabudin angkat sumpah sebagai Timbalan Menteri

KUALA LUMPUR: Ahli Parlimen Tasek Gelugor Datuk Shabudin Yahaya semalam mengangkat sumpah jawatan sebagai Timbalan Menteri di Jabatan Perdana Menteri (Parlimen dan Undang-Undang) di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Turut berangkat ke istiadat berkenaan Raja Permaisuri Agong Tunku Hajah Azizah Aminah Maimunah Iskandariah.

Perdana Menteri Tan Sri Muhyiddin Yassin turut hadir menyaksikan Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia yang berlangsung di Balai Singgahsana Kecil di sini.

Shabudin melafazkan ikrar sumpah jawatan dan taat setia sebelum menandatangani dokumen rasmi pelantikan, disaksikan oleh Ketua Hakim Negara Tan Sri Tengku Maimun Tuan Mat dan Ketua Setiausaha Negara Datuk Seri Mohd Zuki Ali.

Turut hadir pada istiadat itu tiga Menteri Kanan iaitu Menteri Perdagangan Antarabangsa dan Industri Datuk Seri Mohamed Azmin Ali, Menteri Pendidikan Dr Radzi Jidin dan Menteri Kerja Raya Datuk Seri Fadillah Yusof selain Menteri Di Jabatan Perdana Menteri Datuk Takiyuddin Hassan (Parlimen dan Undang-undang) dan Datuk Seri Mustapa Mohamed (Ekonomi).

Pejabat Perdana Menteri dalam satu kenyataan memaklumkan Shabudin menggantikan Datuk Eddin Syazlee Shith yang mengambil alih portfolio Timbalan Menteri Kerja Raya susulan peletakan jawatan Datuk Dr Shahruddin Md Salleh.

“Selaras dengan Fasal (1) Perkara 43A Perlembagaan Persekutuan, Ke bawah Duli Yang Maha Mulia Seri Paduka Baginda Yang di-Pertuan Agong telah memperkenankan pelantikan Shabudin sebagai Timbalan Menteri Persekutuan,” demikian menurut kenyataan itu.

Shabudin,54, sebelum ini dilantik sebagai Pengerusi FELCRA Berhad pada 14 Mei lepas dan pernah memegang jawatan sebagai Pengerusi Lembaga Kemajuan Wilayah Pulau Pinang (Perda) dan Presiden, Majlis Agama Islam Negeri Pulau Pinang (MAIPP). — Bernama

See author's posts


Pan Borneo punca cetus konflik CMS ?

KUALA LUMPUR: Konflik dalaman Cahya Mata Sarawak (CMS) yang memuncak minggu lalu dikatakan berpunca daripada kerugian projek Lebuh Raya Pan Borneo.

Projek fasa 1 bernilai RM1.36 bilion bagi kontrak WPC06 itu dianugerahkan kepada syarikat usaha sama antara PPES Works Sdn. Bhd dengan Bina Puri Sdn. Bhd.

CMS sebelum ini memiliki 51 peratus dalam PPES Works tetapi kemudiannya berkurangan kepada 49 peratus selepas ia menjual dua peratus pegangan kepada Sarawak Economic Development Corporation (SEDC) pada Oktober 2020.

Menerusi syarikat usaha sama itu pula, CMS menguasai 70% pegangan manakala selebihnya adalah Bina Puri.

Namun, Maybank Investment Bank (IB) berpendapat, dengan kerjasama 70:30, projek itu masih memberi keuntungan kepada syarikat.

“Tetapi, apa yang menjadi pencetus adalah kerugian yang dialami oleh PPES Works dalam kerja kontrak atau pembinaan projek ini,” katanya dalam nota kajian Jumaat lalu.

Dalam taklimat kepada pelabur Khamis lalu, Pengarah Urusan Kumpulan CMS, Datuk Isacc Lugun yakin tiada sebarang isu membabitkan penipuan dalam kes berkaitan penggantungan Ketua Pegawai Kewangan Kumpulan, Syed Hizam Alsagoff.

Syed Hizam digantung tugas selama 30 hari berkuatkuasa serta-merta mulai 5 Mei bagi membantu siasatan terhadap dakwaan kemungkinan salah urus kewangan berkaitan operasi dan pelaburan syarika.

Susulan penggantungan itu, saham CMS jatuh 33 sen atau 16.26 % pada Khamis.

Sebelum itu, pada 22 April lalu, Timbalan Pengerusi Kumpulan CMS Datuk Seri Mahmud Abu Bekir Taib dilaporkan mengambil cuti daripada semua kedudukannya di dalam kumpulan, susulan siasatan terhadap dakwaan wujudnya konik kepentingan membabitkan diri beliau dengan bekas ketua pegawai maklumat CMS, Karl Vink @Khalid Abdullah.

Bagaimanapun, ketika taklimat itu juga, CMS menjelaskan kedua-dua perkara tersebut tidak berkaitan sebaliknya mengumumkan lembaga pengarah berpuas hati dengan tuduhan yang membabitkan timbalan pengerusi tidak mempunyai asas yang kukuh dan beliau akan kembali bertugas.

CMS buat masa ini sedang menyusun Terma Rujukan (ToR) untuk melantik perunding, dengan sasaran sekitar pertengahan bulan ini

Perunding bebas itu dilantik untuk menyiasat kerugian dalam projek Pan Borneo (di peringkat kontrak) untuk menyemak semula sistem kawalan kumpulan dan kerangka pengurangan risiko untuk memastikan perkara ini tidak berulang lagi pada masa akan datang.

Bagi Maybank IB, hasil keputusan ini kemungkinan akan mengambil sedikit masa.

“Ini akan menyaksikan pembelian semula saham yang berpotensi menurunkan harga sahamnya dalam tempoh terdekat,” katanya.

Firma itu turut menyemak semula harga sasaran CMS kepada RM1.75 berbanding RM2.50 sebelum itu.

-DagangNews.com

See author's posts


Mayat lelaki jatuh sungai ditemui

KUCHING: Mayat seorang lelaki warganegara India yang terjatuh dari kapal di Sungai Sarawak pada Rabu lalu berdekatan Jalan Dermaga, Bintawa, ditemui di pintu Baraj Sungai Sarawak, semalam.

Menurut jurucakap Pusat Gerakan Operasi Bomba Negeri Sarawak, mangsa yang dikenali sebagai Santosh Kumar, 23, dipercayai mati lemas dan mayatnya ditemui terapung oleh orang awam sekitar 8.48 pagi.

“Pasukan Operasi Mencari dan Menyelamat (SAR) terus ke lokasi penemuan tersebut dan pihak Bomba telah mengambil mayat mangsa dan membawanya ke Pos Kawalan Bomba.

“pengecaman mayat mangsa dilakukan dan disahkan oleh penyelia di tempat dia bekerja,” katanya menerusi kenyataan, semalam.

Tambahnya, operasi SAR ditamatkan pada jam 9.30 pagi dan mayat mangsa dihantar ke Jabatan Perubatan Forensik Hospital Umum Sarawak (HUS) untuk tindakan lanjut.

Terdahulu, mangsa yang merupakan anak kapal terjatuh sekitar 3.12 petang iaitu selepas lebih kurang 15 minit bertolak dari jeti Sheng menuju ke Baraj Kuching.

Usaha awal bagi menyelamat dengan membaling pelampung ke arah mangsa gagal memandangkan manga terus tenggelam.

Laporan berhubung kejadian telah dibuat di balai polis berhampiran dan operasi SAR dilancarkan sejurus selepas itu.

See author's posts


Singapura pertimbang kemasukan pelancong udara

SINGAPURA: Dalam usaha untuk mengaktifkan kembali statusnya sebagai hab udara dalam persekitaran pandemik Covid-19, Singapura mungkin akan mempertimbangkan untuk membenarkan pengembara udara dari beberapa negara atau rantau yang berjaya mengawal wabak itu, kata Menteri Pengangkutan Ong Ye Kung.

“Singapura dapat mempelbagaikan Laluan Hijau Timbal Balik (RGL) untuk perjalanan perniagaan dan juga memperluaskannya untuk perjalanan umum,” katanya dalam ucapan Hari Kebangsaan negara itu di kementeriannya di sini pada Jumaat.“Harus menjalani tempoh pengasingan atau atau kuarantin selama 14 hari adalah penghalang utama bagi pengembara dan kerajaan mungkin mempertimbangkan untuk menggantinya dengan proses ujian yang lebih ketat,” katanya.

Ong mengambil maklum bahawa pertimbangan kesihatan dan ekonomi itu, masing-masing tidak bertentangan, kerajaan akan mencari jalan untuk merancakkan semula hab udara Singapura dan pada masa yang sama memastikan negara itu selamat.Setakat ini, Singapura mempunyai persetujuan pengaturan mengenai RGL antara China dan Malaysia.

Ong berkata penularan Covid-19 itu menjadikan Lapangan Terbang Changi kembali kepada keadaan pada tahun 1981 apabila Terminal Satu dibuka buat pertama kali.

“Pada awal 1980-an, kebanyakan syarikat penerbangan belum memutuskan untuk datang ke Lapangan Terbang Changi. Kerajaan berusaha keras untuk syarikat penerbangan untuk mendarat di lapangan terbang itu. Hari ini, banyak syarikat penerbangan beroperasi di sini dan Changi telah berkembang menjadi sebuah lapangan terbang bertaraf dunia,” katanya.

Ong berkata cabaran sekarang adalah untuk meningkatkan jumlah penumpang dan pada masa yang sama mengawal penularan wabak tersebut.

“Pilihan terbaik adalah untuk memilih negara dan wilayah di mana profil risiko penularan virus adalah sama ada serupa atau lebih baik daripada Singapura. Termasuk trafik transit-pemindahan, mereka menyumbang sekitar 40 peratus daripada jumlah penumpang di lapangan terbang itu sebelum berlakunya penularan Covid-19,” katanya.

Ong berkata Lapangan Terbang Changi pernah merekodkan lebih daripada 1,000 pergerakan pesawat sehari, sekarang hanya sekitar 150 sahaja.

Ia adalah lapangan terbang ketujuh paling sibuk di dunia dari segi trafik penumpang antarabangsa, kini turun kepada kepada kedudukan ke-50.

“Lebih buruk, Singapura tidak memiliki perjalanan udara domestik. Lapangan Terbang telah berusaha untuk mengembalikan permintaan dengan pelbagai cara.

“Pesawat kargo masih menggunakan Lapangan Terbang Chang, tetapi ia hanya sekitar 5.0 peratus daripada jumlah penerbangan sebelum berlakunya penularan Covid-19. Kami telah mula membenarkan penumpang transit dan pemindahan namun ia hanya mampu menyumbang sepertiga daripada jumlah keseluruhan trafik penumpang di Changi.

“Ketika ini, Changi menerima sebanyak 400 pergerakan penumpang sehari atau 150,000 dalam setahun berbanding 20 juta setahun sebelum berlakunya penularan wabak tersebut,” katanya.- Bernama

See author's posts


SUMBER O&G BAHARU DITEMUI

SEBUYAU: Ketua Menteri, Datuk Patinggi Abang Johari Tun Openg mendedahkan terdapat penemuan kawasan sumber minyak dan gas asli (O&G) yang baharu di pesisir perairan negeri ini.

Menurut beliau, syarikat minyak nasional Petroliam Nasional Bhd (PETRONAS) telah memaklumkan mengenai berita gembira tersebut kepadanya semasa mengadakan kunjungan hormat, semalam.

“Dalam masa tiga bulan ini, terdapat banyak penemuan baharu gas dan minyak di perairan negeri ini. Dua (lombong minyak) sudah ditemui, dan mungkin ada lagi yang baharu.

“PETRONAS akan membuat pengumuman yang lebih lanjut secara rasmi kemudian,” katanya ketika berucap dalam Majlis Pecah Tanah Jambatan Batang Lupar, di sini semalam.

Mengulas lebih lanjut ketika sidang media, Abang Johari menjelaskan bahawa penemuan baharu ini adalah berbeza daripada penemuan yang diumumkannya baru-baru ini.

“Penemuan ini tidak sama dengan penemuan yang terletak di pusat Luconia dan Delta Baram sebelum ini. Yang ini adalah yang baharu dan kita tunggu kenyataan rasmi daripada PETRONAS.

“Justeru, kita (Kerajaan Sarawak) juga akan menjalankan tugas kita untuk meneroka dan membangunkan kawasan ini berdasarkan hak kita di bawah Perjanjian Penyelesaian Komersial (CSA).

“Ini juga bermaksud kita akan melakukan perlombongan dan penerokaan terhadap kawasan minyak dan gas tersebut menerusi PETROS (Petroleum Sarawak Bhd.),” jelasnya.

Terdahulu, PETRONAS telah mengumumkan penemuan gas terletak di perairan cetek Delta Baram, kira-kira 90 kilometer di luar perairan pantai Sarawak.

Berita gembira ini disusuli dengan satu lagi penemuan di Pusat Luconia yang terletak 80 kilometer luar pantai Sarawak, pada awal Februari lalu.

Oleh AKMAL ADIB YUSUP

See author's posts


13 rumah panjang diterangi 24 jam

MIRI: Seramai 6,460 penduduk daripada 725 isi rumah melibatkan 13 buah rumah panjang di kawasan DUN Telang Usan, Baram

sini telah mula menikmati bekalan elektrik 24 jam.

Bekalan elektrik percuma itu dsediakan oleh Kerajaan Sarawak menerusi inisiatif Skim Pembekalan Elektrik Alternatif Luar Bandar Sarawak (SARES) yang melibatkan peruntukan sebanyak RM35 juta.

Ketua Menteri, Datuk Patinggi Abang Johari Tun Openg berkata, Kerajaan Sarawak berusaha memastikan semua rakyat, termasuk di kawasan luar bandar dan pedalaman, mempunyai bekalan elektrik 24 jam.

“Kawasan Telang Usan kini 71 peratus diliputi bekalan elektrik, tinggal 29 peratus lagi, manakala di kawasan Datuk Gerawat (Adun Mulu) 90 peratus, tinggal sikit lagi.

“Asal ada GPS (Gabungan Parti Sarawak ), tidak lama kawasan Telang Usan 100 peratus diliputi bekalan elektrik, kita akan tambah peruntukan ini kerana niat kita pada tahun 2022 mungkin lebih awal, mencapai liputan bekalan elektrik sepenuhnya untuk luar bandar,” katanya.

Beliau berkata demikian semasa berucap pada majlis perasmian Projek SARES di Kampung Long Pilah, Baram di sini, semalam.

Abang Johari berkata, Kerajaan Sarawak komited untuk melakukan yang terbaik untuk memastikan masyarakat luar bandar menikmati kemudahan asas.

“Kita hendak bangunkan pendalaman, memang mencabar, macam mana mahu bawa masuk tiang, jadi kita gunakan solar. Nanti kita bekalkan elektrik hybrid bila kita memang pilihan raya nanti.

“Niat kita baik, kita membantu rakyat terutamanya anak muda kalau disekolah bukan senang belajar kalau guna lilin.

“Kalau sudah dibekalkan elektrik, baca buku pun senang, ilmu pun bertambah, kalau free dapat berkaraoke, mahu minum air sejuk ada ais, jadi inilah mengubah cara hidup kita,” katanya.

Dalam pada itu, Abang Johari menyeru rakyat negeri ini khusunya penduduk di Baram terus mengukuhkan perpaduan bagi memastikan pembangunan negeri ini dapat diteruskan dengan baik.

Pada majlis tersebut, beliau menyerahkan surat hak milik SARES kepada 13 kampung iaitu Long Pilah, Long Luteng, Long Daloh Bestari, Long Miri, Long Tebangan, Long Liam Keliman, Long Sobeng, Long Selapun, Long Sebatang,Long Sengung, Long Pala, Long Puah dan Long Buken.

Sebelum ini penduduk berkenaan menggunakan kuasa elektrik dijanakan daripada generator menggunakan diesel.

Oleh Liong Chai Ling

See author's posts


AirAsia X catat faktor muatan penumpang 74 peratus

KUALA LUMPUR: AirAsia X Bhd mencatatkan faktor muatan
penumpang sebanyak 74 peratus pada suku pertama 2020, susut sembilan mata
peratusan (ppt) tahun ke tahun.

Dalam kenyataan semalam, syarikat penerbangan tambang
rendah bagi perjalanan jarak jauh itu berkata, jumlah penumpang yang dibawa
juga merosot 25 peratus tahun ke tahun kepada 1.142 juta penumpang dalam tempoh
sama.

Ia berkata kapasiti tempat duduk tersedia mengikut
kilometer (ASK) pula berkurangan 21 peratus tahun ke tahun kepada 6,874 juta.

“Penurunan ketara dari segi kapasiti tersedia dan
penumpang yang dibawa adalah akibat kesan buruk pandemik Covid-19 yang
menjejaskan permintaan terhadap perjalanan di seluruh dunia.

“Sebagai sebahagian strategi pengimbangan, syarikat telah
mengurangkan kekerapan penerbangan di seluruh rangkaiannya dan menggantung
sementara laluan tertentu,” menurutnya.

Pada Februari 2020, ketika Covid-19 mula menular, AirAsia
X Malaysia melaksanakan pengurusan kapasiti untuk mengurangkan kekerapan
penerbangan ke China memandangkan sekatan perjalanan diperketatkan dan
permintaan merosot.

Justeru, pengurusan kapasiti telah dijalankan pada bulan
berikutnya ke atas hampir 90 peratus rangkaian AirAsia X termasuk Australia,
Jepun, Korea Selatan dan India.

Sebanyak empat laluan telah ditamatkan pada Mac iaitu
Tianjin, Wuhan, Lanzhou dan Jaipur.

AirAsia X berkata dengan menguruskan kesan buruk akibat
wabak itu secara proaktif dan mengawal kos operasi, pihaknya telah mengumumkan
kesemua pesawat tidak dioperasikan buat sementara waktu selain menggantung
semua operasi yang dijadualkan selama dua bulan berkuat kuasa 28 Mac 2020.

Jumlah pesawat AirAsia X Malaysia kekal pada 24 unit A330
setakat akhir Mac 2020.

Sementara itu, AirAsia X Thailand merekodkan faktor
muatan penumpang sebanyak 77 peratus bagi suku pertama 2020, turun 13 ppts
daripada angka yang dicatatkan bagi tempoh sama tahun lepas.

Kapasiti ASK pula susut 22 peratus tahun ke tahun kepada
2,645 juta dan jumlah penumpang yang dibawa sebanyak 474,150 orang.

“Susulan penularan wabak Covid-19 dan seterusnya sekatan
perjalanan dilaksanakan hampir di semua rantau, AirAsia X Thailand mengumumkan
penggantungan semua operasi yang dijadualkan untuk tempoh tiga bulan berkuat
kuasa 16 Mac, 2020.

“Jumlah pesawat AirAsia X Thailand kekal pada 14 unit A330 pada tempoh suku yang dinilai, menjadikan jumlah pesawat AirAsia X Group sebanyak 40 unit A330 pada akhir suku pertama 2020, termasuk dua pesawat berada dengan AirAsia X Indonesia, yang masih dalam penggantungan,” menurut AirAsia X.- Bernama

See author's posts


Peransang anak belajar ba kolej pengelandik

TERIMA KASIH… Dato Sri Richard Riot Jaem (tiga kanan) nyuaka insentif ngagai seiku nembiak sekula beserimbaienggau Pengerami Nyuaka Insentif SPM 2021 enggau randau begulai enggau apai indai ba KampungPichin sereta diperatika sida bukai.

SERIAN: Nembiak sekula ke udah ngambi peresa Sijil Pelajaran Malaysia (SPM) diperansang ngambi kus bekaul enggau pengelandik sereta teknikal.

Ambassador Spesial Menteri Besai ke Asia Timur Jepun, Korea Selatan enggau Taiwan, Dato Sri Richard Riot Jaem madahka, agi mayuh empai nemu senentang pengelandik teknikal nyediaka peluang pengawa meri gaji besai.

Ku iya, nembiak sekula ke udah tembu belajar ba Serian tau minta belajar ba Institut Latihan Perindustrian (ILP) ba nengeri tu nguliha penemu bekaul enggau pengawa teknikal.

“Ba Sarawak bisi tiga ILP iya nya ba Samarahan, Miri enggau iya ke pemadu baru agi benunung digaga iya nya ILP Serian.

“Ba Malaysia maya ke diatu semina 28 pesen aja pengereja ke bisi pengelandik enti dibandingka enggau 90 pesen ba menua Jerman. Nya kebuah aku ngasuh bala apai indai meransang bala anak diri belajar ba kolej pengelandik ke bisi ba Sarawak,” ku iya.

Iya mansutka jaku munyi nya maya Pengerami Nyuaka Insentif SPM 2021 enggau randau begulai enggau apai indai ba Kampung Pichin kena Hari Enam ke udah.

Kelimpah ari nya Richard ti mega Kaban Parlimen Serian nangkan bala apai indai enggau nembiak sekula aku udah ngambi peresa SPM ngambika enda berumban deka belajar ba kolej engga universiti swasta.

Ku iya, sebedau nya bala apai indai patut mansik dulu senentang kolej enggau universiti nya nyengkaum kus ke bisi disediaka.

“Enti kus salah pilih iya ulih meri pengerugi ngagai apai indai enggau nembika sekula nya ila,” ku iya.

Ba pengerami ke sama iya mega madahka geran penyampau RM30,000 diberi ngagai Kunsil Prinsipal Sekula Sekondari Pelilih Serian.

See author's posts


Pasangan suami isteri pengsan ketika ziarah kubur

SIBU: Sepasang suami isteri ditemukan pengsan ketika menziarahi kubur di salah sebuah tanah perkuburan di Sungai Merah, petang tadi.

Pusat Gerakan Operasi (PGO) Bomba Sarawak berkata, sepasukan anggota dari Balai Bomba dan Penyelamat (BBP) Sungai Merah dikejarkan ke lokasi sejurus menerima panggilan 3.30 petang.

“Setiba di lokasi, mendapati sepasang suami isteri berumur lingkungan 70an telah pengsan semasa menziarahi kubur di kawasan tersebut,” katanya dalam kenyataan media sebentar tadi.

Ia menyatakan pasukan bomba menggunakan dua unit pengusung untuk mengangkat mangsa masuk ke dalam ambulans.

“Mangsa kemudiannya dihantar ke hospital menggunakan EMRS dan juga ambulans,” katanya.

Oleh AKUN GIMAN

See author's posts


Dua maut dalam runtuhan bangunan

LAGOS: Sekurang-kurangnya dua orang disahkan maut selepas sebuah bangunan yang sedang dalam penyelengaraan runtuh di Lagos, Nigeria.Menurut pihak berkuasa, insiden turut mencederakan lapan yang lain.“Kejadian dilaporkan berlaku jam dua pagi dan operasi mencari dan menyelamat (SAR) sehingga kini menjumpai dua mayat di bawah runtuhan, “ ujar Badan Pengurusan Kecemasan Nasioanl (NEMA), Ibrahim Farinloye.Tambahnya, lapan yang lain cedera parah dihempap runtuhan.Sebilangan besar penghuni asal telah mengosongkan bangunan bagi membolehkan pengubahsuaian bagunan di jalankan.Hanya beberapa penghuni yang berada di dalam bangunan ketika ia runtuh.-AFP

See author's posts


Phuket buka semula sektor pelancongan

PHUKET: Pelancong antarabangsa pertama untuk skim bebas kuarantina akan tiba di Phuket, ketika Thailand berusaha untuk menghidupkan semula industri pelancongan terjejas walaupun mengalami wabak virus terburuk.

Pelancongan merangkumi hampir seperlima ekonomi. Tetapi, sekatan yang berpunca daripada pandemik menyaksikan Thailand mencatat prestasi terburuk sejak krisis kewangan Asia 1997.

Kerajaan ini menaruh harapan tinggi untuk kebangkitan yang sangat diperlukan pada apa yang disebut ‘Kotak Pasir Phuket’, model yang akan memungkinkan pelancong yang divaksinasi untuk berkunjung tanpa perlu kuarantin.

Semalam, 249 penumpang dengan empat penerbangan dari Israel, Abu Dhabi, Qatar dan Singapura dijangka mendarat di pulau itu.

Ketibaan datang ketika Thailand mengalami gelombang Covid-19 terburuknya sejak penemuan kelompok baharu pada April lalu dan kemunculan varian Alpha dan Delta yang membimbangkan. Di seluruh negara, jumlah kes semasa ialah 259,301.

Tetapi Phuket masih belum terluka ketika pihak berkuasa Thailand melancarkan kempen vaksinasi secara besar-besaran dengan 70 peratus penduduk divaksinasi dengan sekurang-kurangnya satu dos.

Pusat arahan yang mengesan pergerakan pengunjung asing melalui aplikasi mudah alih, yang wajib dipasang oleh pelancong semasa ketibaan, juga akan memantau kemungkinan wabak.

Walaupun mendapat sambutan buruk, pengusaha pelancongan ‘suam-suam kuku’ yang menyaksikan hampir 90 peratus hotel ditutup.

“Saya rasa sekatan itu membuat orang tidak melakukan perjalanan,” kata Kongsak Khoopongsakorn, Presiden Thai Hotels Association Southern Chapter, yang juga menjalankan pusat peranginan di pulau itu.

Selain diberi vaksin sepenuhnya, pelancong mesti tinggal di Phuket selama dua minggu jika mereka ingin melakukan perjalanan ke seluruh Thailand dan mengambil tiga ujian Covid-19 dalam tempoh ini sekali gus memerlukan perbelanjaan besar untuk sebuah keluarga.

Tambah Kongsak, pihak berkuasa menurunkan ramalan kemasukan pelancong yakni dari 129,000 pengunjung pada suku ketiga menjadi 100,000 sahaja. -AFP

See author's posts


China kuasai Lapangan Terbang Antarabangsa Entebbe

Kampala: China dilaporkan akan mengambil alih Lapangan Terbang Antarabangsa Entebbe, Uganda dan beberapa aset lain di negara Afrika Timur itu.

India Times melaporkan ia sebagai satu lagi langkah China untuk memperoleh aset asing kerana negara peminjam gagal melunaskan pinjaman.

Presiden Uganda, Yoweri Museveni dikatakan sudah menghantar delegasi ke Beijing untuk rundingan semula dengan kerajaan China.

Sebelum ini, kerajaan pimpinan Museveni menandatangani perjanjian dengan Bank Exim China untuk meminjam AS$207 (RM863 juta) bagi pembesaran Lapangan Terbang Antarabangsa Entebbe.

Pinjaman itu mempunyai tempoh matang selama 20 tahun termasuk tempoh penangguhan tujuh tahun.

Ia bermakna Uganda mungkin menyerahkan satu-satunya lapangan terbang bertaraf antarabangsanya kepada bank berkenaan.

Negara itu bagaimanapun, berusaha merundingkan semula perjanjian itu, tetapi tidak berjaya.

Uganda pada Mac 2021 menghantar delegasi ke Beijing dengan harapan dapat merundingkan semula klausa perjanjian itu.

“Pendedahan bahawa kerajaan Uganda menandatangani perjanjian antara lain mengetepikan imuniti untuk aset kedaulatannya menimbulkan persoalan mengenai tahap penelitian dan usaha wajar dilakukan birokrat di peringkat antarabangsa,” menurut laporan allafrica.com.-AFP

See author's posts


Jerman berwajah baharu

PADA masa ini nama Eropah terbesar yang mempunyai tugas berat adalah Belanda dan Jerman, dua rumah kuasa yang menuju musim luruh dengan jurulatih baharu.

Hansi Flick merupakan orang baharu yang akan mengendalikan Jerman setelah 15 tahun di bawah kepimpinan Joachim Loew.

Sejak sekian lama Flick adalah pembantu Loew dan, setelah menjuarai Liga Juara-Juara UEFA bersama Bayern Munich, dia merupakan orang yang ditugaskan untuk mengembalikan maruah kebanggaan pasukan kebangsaan yang tersingkir di pusingan kedua di Euro 2020.

“Saya tidak sabar untuk bekerja dengannya.

“Saya mempunyai matlamat besar. Saya mahu menjadi juara dunia,” kata penjaga gol Bayern dan Jerman, Manuel Neuer.

Kelayakan terakhir Jerman di bawah Loew pada Mac berakhir dengan kekalahan 2-1 di tempat sendiri kepada Macedonia Utara, kekalahan pertama mereka dalam kelayakan Piala Dunia dalam tempoh 20 tahun menyebabkan mereka menduduki tempat ketiga dalam Kumpulan J.

Permulaan Flick nampak mudah dengan Jerman bermain menentang Liechtenstein, Armenia dan Iceland. – AFP

See author's posts


TNB, DHL Express terokai pembangunan bekalan

KUALA LUMPUR: Tenaga Nasional Bhd (TNB) dan DHL Express Malaysia (DHL)  memeterai memorandum persefahaman (MoU) bagi meneroka pembangunan kerangka rantaian bekalan yang lebih mesra alam, di samping mengetengahkan komitmen kedua-dua syarikat terhadap amalan perniagaan yang menyokong kelestarian alam sekitar.

Dalam satu kenyataan bersama semalam, kedua-dua syarikat berkata MoU ini antara lain akan memfokuskan kepada perkhidmatan penghantaran yang lebih mesra alam dengan pengenalan kenderaan elektrik (EV) dalam kumpulan kenderaan DHL, sekali gus menjadi satu lagi pencapaian baharu bagi DHL dalam komitmen logistik pelepasan sifarnya menjelang 2050.

MoU ini turut melibatkan kerjasama dalam inisiatif karbon sifar dan pengurangan kos termasuk penggunaan peralatan yang cekap tenaga, sistem pengurusan tenaga bangunan dan panel solar pada bumbung.

DHL kini sedang meneliti rantaian bekalan elektrik TNB bagi mengenalpasti peluang untuk penambahbaikan

“Kerjasama ini memanfaatkan kepakaran kolektif TNB dalam pengurusan tenaga, pengauditan tenaga dan penyelesaian tenaga lestari ke arah masa depan yang lebih mampan bagi negara.

“Seiring dengan pertambahan penggunaan kenderaan elektrik oleh DHL pada tahun-tahun akan datang, TNB berhasrat untuk menyediakan lebih banyak stesen pengecas EV di fasiliti dan laluan penghantaran DHL,” kata Presiden dan Ketua Pegawai Eksekutif TNB Datuk Ir Baharin Din.

Pengarah Urusan DHL Express Malaysia dan Brunei Julian Neo dan Ketua Pegawai Retail TNB Datuk Ir Megat Jalaluddin Megat Hassan menandatangani MoU itu yang akan berkuatkuasa bermula 10 Jun 2021 bagi tempoh 12 bulan akan datang.

Dengan TNB memacu kerjasama ini dengan pemasangan infrastruktur pengecas EV di fasiliti dan lokasi strategik sepanjang laluan perkhidmatan, DHL Express pula akan melancarkan kumpulan pertama van EV di pusat perkhidmatannya di Kuala Lumpur menjelang awal tahun hadapan.

Di Malaysia, Neo berkata DHL turut menyediakan perkhidmatan tambahan pelaporan karbon yang membolehkan pelanggan menganalisa dan mengurus jejak pelepasan karbon mereka.

“Pelanggan juga boleh mendapatkan pengiraan dan pengimbangan pelepasan gas rumah hijau (GHG) yang disahkan bagi sebarang perkhidmatan pengangkutan dan logistik kami menerusi projek-projek pemeliharaan iklim.

“Menerusi usaha kolektif seperti kerjasama dengan TNB, kami mampu menawarkan nilai jangka masa panjang kepada komuniti di mana kami berkhidmat, di samping mencapai matlamat kumpulan bagi pelepasan gas rumah hijau sifar menjelang 2050,” katanya.

Dari aspek penjanaan, TNB kini mengukuhkan kedudukannya dalam bidang sumber tenaga hijau dengan mengguna pakai teknologi baharu RE bagi penjanaan tenaga solar, angin, biojisim (biomass) dan biogas yang menyumbang kepada penjanaan berjumlah 713.2MW.

Menurut kenyataan itu, gergasi utiliti itu berhasrat meningkatkan kapasiti tenaga boleh diperbaharuinya (RE) kepada 8,300MW menjelang 2025, menerusi inisiatif domestik dan antarabangsa.

Sehingga Mac 2021, kapasiti RE TNB adalah pada 3,402MW dan daripada jumlah itu, 2,736MW adalah penjanaan di Malaysia, manakala 666MW di luar negara.

MoU ini adalah sebahagian daripada langkah DHL dalam mengukuhkan portfolionya yang berfokuskan logistik berasaskan EV sejajar dengan langkah Kumpulan Deutsche Post DHL dalam mempercepatkan proses dekarbonisasi syarikat.

Untuk tujuan ini, kumpulan itu akan melabur 7 bilion euro (1 euro= RM4.91) bagi 10 tahun akan datang untuk mengurangkan pelepasan karbon dioksida yang melibatkan penggunaan lebih banyak kenderaan elektrik dalam kumpulan kenderaannya.

– Bernama

See author's posts


Pendigitalan produk sastera rakyat dan bahasa peribumi

DEWAN Bahasa dan Pustaka (DBP) kini beranjak ke arah penerbitan secara digital dengan penumpuan kepada bahasa sukuan dan sastera rakyat.

Pengarah Dewan Bahasa dan Pustaka Cawangan Sarawak, Abang Haliman Abang Julai berkata, ranah yang sedemikian ini dilihat sebagai wahana primer untuk memaparkan kebitaraan masyarakat masa lampau kepada generasi revolusi perindustrian 4.0 agar dapat dihayati dan dihargai.

Kata beliau, cerita-cerita rakyat mampu meninggalkan kesan dalam jiwa kanak-kanak dan secara tidak langsung membentuk peribadi dan pemikiran.

“Justeru kaedah pendigitalan dilihat sebagai saluran penyebarluasan maklumat yang tepat dengan perkembangan pesat teknologi maklumat,” kata beliau pada majlis Webinar Kearifan Tempatan dan Pelancaran Program Pembinaan dan Penyelidikan Bahasa dan Sastera di Balai Budaya DBP Cawangan Sarawak, semalam.

Seminar yang menampilkan empat orang pemakalah itu membicarakan tentang pendigitalan bahasa sukuan sebagai usaha ke arah pelestarian dan pendokumentasian bahasa-bahasa sukuan di negeri ini.

Mereka terdiri daripada Dr. Syaidul Azam Kamarudin, Dr. Wan Zainal Abiddin Masleh, Dr. Suhaila Saeed dan Dr. Sarah Samson Juan sementara moderatornya, Correta Herliana Kura.

Pada Majlis tersebut Abang Haliman Abang Julai telah menyempurnakan pelancaran Program Pembinaan dan Penyelidikan DBP Sarawak.

Oleh MOHIDIN MALEK

See author's posts


Rancakkan kembali ekonomi

KUALA LUMPUR: Persatuan Penganjur dan Pembekal Persidangan dan Pameran Malaysia (MACEOS) menggesa kerajaan menarik balik larangan ke atas penganjuran acara perniagaan di samping menyarankan pelaksanaan prosedur operasi standard (SOP) norma baharu demi keselamatan dan kesihatan masyarakat.

Presidennya Datuk Vincent Lim mencadangkan rancangan yang sistematik bagi pembukaan acara perniagaan secara berperingkat dimulai pasaran domestik bagi fasa pertama, manakala fasa kedua iaitu selepas sekatan perjalanan antarabangsa ditarik balik, akan menarik kehadiran pengembara perniagaan ke Malaysia.

Lim berkata selepas kerajaan membenarkan acara perniagaan untuk kembali beroperasi di pasaran domestik, ia akan membantu merangsang perniagaan seperti hotel tempatan, pusat konvensyen, makanan dan minuman dan sektor-sektor lain yang berkaitan.

“Acara perniagaan merupakan industri yang saling berkaitan. Manfaat kepada ekonomi akan melimpahi banyak sektor,” katanya dalam kenyataan hari ini.

Jelasnya, acara perniagaan berpotensi membantu memulakan semula dan merancakkan kembali ekonomi Malaysia dengan cepat.

Menurut Lim, acara perniagaan tidak sepatutnya dikategorikan sebagai ‘perjumpaan membabitkan orang ramai’ berikutan ia dilaksanakan dengan kawalan yang ketat serta suasana terkawal melibatkan protokol keselamatan yang tegas.

Sementara itu, MACEOS dengan kerjasama Majlis Acara Perniagaan Malaysia (BECM) dan diketuai oleh Biro Konvensyen dan Pameran Malaysia (MyCEB) akan menyerahkan dokumen kepada kerajaan yang diharap memberi keyakinan kepada pihak berkuasa dan rakyat mengenai kesediaan industri itu untuk meminimumkan risiko kesihatan akibat pandemik Covid-19.

Menurut Lim, dokumen itu menggariskan rangka kerja menyeluruh berkaitan kesihatan dan keselamatan dan amalan terbaik industri di seluruh dunia sebagai garis panduan untuk menganjurkan acara perniagaan dan mesyuarat dalam norma baharu.

“Langkah ini juga adalah selari dengan peraturan Kementerian Kesihatan Malaysia dan merangkumi beberapa protokol penting seperti menjalankan operasi sanitasi di lokasi penganjuran, semakan status kesihatan para perwakilan, mengawal orang ramai, prosedur pengesanan kontak, langkah penjarakan sosial dan sebagainya,” katanya.

MACEOS berkata sehingga Mei, industri acara perniagaan merekodkan jumlah kerugian sebanyak RM1.75 bilion yang menjejaskan 1,250 acara perniagaan.- Bernama

See author's posts


Lelaki ceroboh istana dipenjara lima bulan

JOHOR BAHRU: Seorang bekas pekerja hotel dijatuhi hukuman penjara lima bulan oleh Mahkamah Majistret di sini semalam selepas mengaku menceroboh kawasan Istana Pasir Pelangi pada 22 Mei lepas.

Majistret Lee Jun Keong memerintahkan Juel Huran, 35, menjalani hukuman itu mulai semalam.

Dalam penghakimannya Lee berkata, mahkamah memandang serius kesalahan itu kerana ia boleh mengancam keluarga diraja.

Mengikut kertas pertuduhan, Juel didakwa berada dalam kawasan istana pada jam 9.22 pagi 22 Mei lepas tanpa memiliki pas, kad atau permit yang dikeluarkan oleh mana-mana pihak berkuasa atau orang yang diberikan kuasa di bawah Perintah Kawasan Larangan.

Dia didakwa mengikut Seksyen 5(1) Akta Kawasan Larangan 1959 (Akta 298) dan dihukum mengikut Seksyen 7 akta sama yang memperuntukkan hukuman maksimum penjara dua tahun atau denda RM1,000 atau kedua-duanya sekali, jika sabit kesalahan.

Ketika merayu hukuman ringan, tertuduh yang tidak diwakili peguam, berkata dia telah mengganggur sejak Perintah Kawalan Pergerakan (PKP) dilaksanakan dan terpaksa menyara isteri yang tidak bekerja serta dua anak berusia enam dan 10 tahun.

Pendakwaan kes dikendalikan Timbalan Pendakwa Raya Benedict Choong Kai-Qi. – BERNAMA

See author's posts


KOTA KINABALU: Segalanya kini terserah kepada rakyat Sabah untuk menentukan nasib mereka sama ada mahu  terus melonjak ke hadapan bersama kerajaan negeri yang sehaluan  dengan kerajaan Persekutuan atau sebaliknya, kata Tan Sri Muhyiddin Yassin.

Perdana  Menteri berkata, tidak mengapa sekiranya kerajaan negeri pimpinan Presiden Warisan Datuk Seri Mohd Shafie Apdal sebelum ini memilih untuk tidak bersama kerajaan Perikatan Nasional (PN).

Bagaimanapun katanya, rakyat Sabah mempunyai  hak untuk  memperbetulkan  keadaan  dan memilih haluan  ke arah mencapai kemajuan  yang lebih baik pada pilihan raya  negeri esok.

“Saya hanya boleh merayu tetapi tidak boleh mengarah, malah memaksa,” katanya semasa berucap pada program terakhir siri jelajah kempen  PN pada Pilhan Raya Negeri (PRN) Sabah di sini semalam.

Hadir sama  calon PN bagi DUN Sulaman, yang juga Pengerusi PN Sabah, Datuk Seri Hajiji Noor serta calon PN bagi DUN Tamparuli yang juga Setiausaha Agung PBS  Datuk Jahid Jahim.

Muhyiddin yang juga Presiden Bersatu  dan Pengerusi PN turut melahirkan rasa kecewa apabila  rakannya  Mohd Shafie  tidak menunaikan janji untuk terus berjuang sebaris dengannya  ketika  beliau memerlukan sokongan  pada waktu yang kritikal.

Dalam pada itu, Perdana Menteri turut menaruh harapan mahu melihat Negeri di Bawah Bayu itu bangkit menjadi sebagai sebuah negeri yang hebat dalam pelbagai aspek  termasuk pembangunan  yang pesat, peluang pekerjaan  yang luas, kemudahan  telekomunikasi dan internet  yang lebih menyeluruh.

“Ini adalah cita-cita saya,” katanya.

Bagaimanapun, beliau berkata perkara itu hanya dapat direalisasikan sekiranya rakyat membuat pilihan untuk bersama-sama dengan kerajaan PN. – Bernama

See author's posts


AS hantar semula tentera ke Afghanistan?

WASHINGTON: Amerika Syarikat (AS) merancang rundingan untuk menempatkan semula beberapa pasukannya di negara jiran Afghanistan setelah menarik diri dari negara itu, kata komander tentera Washington untuk wilayah itu pada Selasa lalu.

“Kami sekarang merancang untuk meneruskan operasi pengganas di rantau ini, memastikan organisasi ekstremis ganas yang memperjuangkan kewujudan mereka di kawasan pedalaman Afghanistan tetap berada di bawah pengawasan dan tekanan yang berterusan,” kata Ketua Komando Pusat, Kenneth McKenzie pada sidang di Kongres.

Terdahulu, Presiden Joe Biden berjanji untuk memindahkan pasukan Amerika terakhir dari Afghanistan yang kini terdiri sekitar 2,500 tentera dalam tempoh enam bulan yang bertujuan untuk mengakhiri penglibatan AS di negara itu dua dekad selepas serangan 11 September 2001.

Tetapi pakatan pimpinan AS di Afghanistan takut pemergian mereka membolehkan kumpulan pelampau yang beroperasi di Afghanistan seperti Al-Qaeda dan kumpulan Negara Islam dapat menikmati kebangkitan yang tidak dapat dihentikan oleh pemerintah Afghanistan yang lemah.

McKenzie mengatakan Pentagon sedang mengkaji pilihannya untuk terus melakukan pengawasan dan berpotensi menyerang kumpulan tersebut dari negara jiran.

“Sekiranya anda meninggalkan Afghanistan dan anda ingin kembali melakukan operasi seperti ini, ada tiga perkara yang perlu anda lakukan, anda perlu mencari sasaran, anda perlu menetapkan sasaran dan anda perlu dapat menyelesaikan sasaran, “katanya dalam persidangan itu.

Ujarnya, ketiga-tiga perkara itu memerlukan sokongan perisikan berat menjadikannya lebih sukar dari luar Afghanistan, tetapi tidak mustahil.

McKenzie tidak menamakan mana-mana negara yang sedang dipertimbangkan.

“Kami akan melihat semua negara di rantau ini, diplomat kami akan menjangkau dan kami akan membincangkan tempat di mana kami dapat mengasaskan sumber AS,” ujar McKenzie kepada Jawatankuasa Rumah Perkhidmatan Bersenjata.

“Sebilangan daripada mereka mungkin sangat jauh dan kemudian kita akan mendapat sejumlah wang yang besar untuk jenis sumber tersebut kerana anda perlu melakukan ‘kitaran’ dengan banyak.

“Pada masa ini, kami tidak memiliki perjanjian tersebut,” tambahnya. -AFP

See author's posts


Dua ADUN umum keluar parti

KOTA KINABALU: Dua Ahli Dewan Undangan Negeri (ADUN) daripada Pertubuhan Progresif Kinabalu Bersatu (UPKO), parti blok kerajaan negeri, semalam mengumumkan keluar parti itu berkuat kuasa serta merta.

ADUN Kuala Penyu Datuk Limus Jury dan ADUN Sugut Datuk James Ratib kini menjadi ADUN Bebas yang menyokong Perikatan Nasional (PN) demi pembangunan kawasan mereka.

Pengumuman berkenaan dibuat dalam satu sidang media diadakan di kediaman Limus di Jalan Pintas, Penampang, dekat sini, yang turut dihadiri beberapa penyokong mereka.

Sebelum ini, Limus merupakan Naib Presiden UPKO dan Ketua UPKO Bahagian Beaufort manakala James selaku Ahli Majlis Tertinggi UPKO.

Limus berkata keputusan beliau meninggalkan UPKO adalah kerana telah hilang kepercayaan terhadap pucuk kepimpinan parti ketika ini yang tidak konsisten dalam perjuangan dan matlamat hala tuju parti.

Perkembangan politik tersebut menyaksikan kerajaan Sabah diterajui Warisan masih kekal memerintah negeri itu.

Kedudukan kerusi terkini blok kerajaan mempunyai 45 kerusi termasuk empat ADUN dilantik manakala blok pembangkang 20 kerusi termasuk seorang ADUN dilantik.

DUN Sabah ketika ini mempunyai 65 kerusi termasuk lima ADUN dilantik dan majoriti mudah semasa adalah 33 kerusi.

Blok kerajaan terdiri daripada Warisan 31 kerusi, DAP (enam), UPKO (dua), PKR (dua) dan empat ADUN dilantik.

Blok pembangkang pula meliputi Parti Pribumi Bersatu Malaysia (Bersatu) sembilan kerusi, Parti Bersatu Sabah (empat), STAR (tiga), Bebas (dua), UMNO (satu) dan satu kerusi ADUN dilantik.

“Buat masa ini, saya akan menjadi ADUN Bebas dan akan berjuang demi kepentingan rakyat di kawasan saya yang wakili.

“Setelah memikirkan secara mendalam dan rasional, langkah terbaik yang perlu saya buat adalah meninggalkan UPKO demi kebaikan, kemajuan dan masa depan rakyat di kawasan saya,” kata Limus yang sudah menyertai parti itu lebih 20 tahun.

Beliau berkata parti itu sudah tidak sehaluan dengan kerajaan Persekutuan pimpinan PN dan menambah kata tidak wajar beliau dan rakan-rakannya terus bersama dengan kerajaan negeri yang menjadi pembangkang di peringkat Persekutuan.

Bagaimanapun, Limus masih belum memutuskan untuk menyertai mana-mana parti.

Sementara itu, James berkata, beliau mengambil keputusan keluar UPKO, yang disertainya sejak dua tahun lalu, berikutan kerajaan negeri pimpinan Warisan kini tidak sehaluan dengan kerajaan PN.

“Saya yakin kerajaan PN pimpinan Perdana Menteri Tan Sri Muhyiddin Yassin boleh membawa perubahan landskap politik negara dan Sabah,” katanya. — Bernama

See author's posts


Lima negeri capai 100 peratus bayaran BWI

KUALA LUMPUR: Kelantan, Wilayah Persekutuan Kuala Lumpur, Melaka, Terengganu dan Perak mencapai 100 peratus pembayaran Bantuan Wang Ihsan (BWI) kepada ketua isi rumah yang terkesan banjir, manakala Negeri Sembilan 82.7 peratus, Pahang (65.5 peratus) dan Selangor (47.6 peratus).

Perdana Menteri Datuk Seri Ismail Sabri Yaakob dalam kenyataan semalam berkata, bayaran BWI itu dijangka selesai diagihkan pada Rabu ini (5 Januari), dan ia tidak termasuk bayaran BWI kepada mangsa banjir gelombang kedua.

Beliau berkata, sehingga semalam (2 Januari), BWI telah selesai diagihkan kepada 28,258 atau 61.2 peratus daripada 46,162 ketua isi rumah, manakala 38 waris mangsa daripada 51 kematian akibat bencana banjir telah menerima BWI Pengurusan Kematian.

“Bagi memudahkan urusan agihan BWI agar lebih cepat dan efektif, Unit Penyelarasan Pelaksanaan (ICU) telah menubuhkan Command Centre dengan pemantau harian dibuat secara real time bermula 27 Disember 2021,” katanya.

Perdana Menteri berkata, semalam beliau mempengerusikan Mesyuarat Khas Task Force Pengurusan Pasca Banjir Bencana Monsun Timur Laut 2021/2022 (MTL 2021/2022) dan menerima taklimat status tindakan daripada enam kluster yang telah ditubuhkan bagi mengurus inisiatif pasca banjir bencana monsun timur laut.

Antara yang hadir di mesyuarat itu ialah Menteri-menteri Besar, Ketua-ketua Menteri, Ketua Setiausaha Negara, Ketua-ketua Setiausaha Kementerian dan Kerajaan Negeri, Panglima Angkatan Tentera, Ketua Polis Negara serta Ketua Pengarah agensi-agensi berkaitan.

Sementara itu Ismail Sabri berkata Kementerian Perumahan dan Kerajaan Tempatan (KPKT) melaporkan sehingga semalam, kerja-kerja pembersihan bagi Kuala Lumpur telah mencapai 100 peratus manakala Negeri Sembilan (95 peratus), Melaka (91 peratus), Selangor (82 peratus) dan Pahang (77 peratus), dan dianggarkan 53,800 tan sisa banjir telah diurus menggunakan 2,730 jentera.

Beliau berkata, dana RM50 juta telah diperuntukkan kepada 32 Pihak Berkuasa Tempatan (PBT) bagi kerja-kerja pembaikan infrastruktur, kemudahan awam, sosio ekonomi dan keselamatan.

“Kerja-kerja baik pulih dan pembinaan rumah baharu melibatkan 32 PBT menerima peruntukan sebanyak RM50 juta,” katanya.

— Bernama

See author's posts


Agensi Islam sumbang bantuan golongan terjejas PKP

KUCHING: Agensi Islam di Sarawak tidak terkecuali dalam memberi sumbangan kepada masyarakat sejak dari arahan Perintah Kawalan Pergerakan (PKP) dilaksanakan di seluruh negara.

Menteri Muda di Jabatan Ketua Menteri (Hal Ehwal Islam dan DBKU) Datuk Dr. Abdul Rahman Junaidi berkata, pelaksanaan PKP akibat pandemik Covid-19 memberi kesan begitu serius kepada masyarakat terutamanya golongan B40.

“Agensi-agensi Islam turut merasa bertanggungjawab untuk membantu keluarga yang terjejas akibat pelaksanaan PKP sejak Mac lepas.

“Hasil kerjasama semua pihak, bantuan ini telah memberi impak kepada semua penerima dan mengurangkan bebanan mereka,” katanya.

Beliau berkata demikian ketika berucap pada Majlis Penghargaan Khas Majlis Islam Sarawak (MIS) Bersempena Dengan Sambutan Maulidur Rasul Peringkat Negeri Sarawak 1442H/2020M, semalam.

Katanya, sebanyak RM12 juta menerusi dana zakat oleh MIS melalui Tabung Baitulmal Sarawak (TBS) telah disumbangkan bagi manfaat kepada 55,168 penerima.

“Tabung Haji turut menyumbang sebanyak RM90,000 kepada 300 peniaga kecil dan RM1.38 juta daripada Jabatan Agama Islam Sarawak (JAIS) kepada 24,464 orang penerima.

“Manakala, Jabatan Kemajuan Islam Malaysia (JAKIM) menyediakan RM780,000 untuk membantu 4,000 penerima,” ujarnya.

Dalam majlis tersebut, seramai 15 orang penerima dari beberapa agensi Islam, masjid, surau, NGO dan pelajar terbaik menerima plak penghargaan.

Turut hadir, Yang Dipertua Majlis Islam Sarawak, Datu Misnu Taha, Mufti Negeri, Datu Kipli Yassin, Ketua Hakim Syarie, Datu Awang Suhaili Ledi, Pengarah Jabatan Agama Islam Sarawak (JAIS) Khalidi Ibrahim dan Pengurus Besar Tabung Baitulmal Sarawak (TBS), Datu Abang Mohd Shibli Abang Nailie.

Oleh Nur Ain Otsman

See author's posts


Program Pengagihan Bubur Lambuk Kampung Nombor 5

Bulan Ramadan seakan tiada serinya jika tiada bubur lambuk, apatah lagi jika bubur lambuk ini disediakan untuk dikongsi bersama orang lain, terutama jiran tetangga dan fakir miskin.

Keindahan memberi dan berkongsi rezeki dengan orang lain ini pastinya mengeratkkan lagi hubungan silaturahim sesama sendiri, sekali gus menjadikan Ramadan ini lebih meriah dan berkat.

Justeru sepanjang bulan ini, di mana-mana akan diadakan program memasak dan mengagihkan bubur lambuk , bubur pedas, bakul makanan dan sebagainya untuk dikongsikan dengan orang lain, terutama golongan kurang bernasib baik.

Semangat inilah yang dijulang  oleh Kejiranan Mesra (KJM) dan Jawatankuasa Kemajuan dan Keselamatan Kampung (JKKK) Kampung Nombor 5 apabila menganjurkan Program Pengagihan Bubur Lambuk : Ihsan Ramadan 2021/1442H pada Ahad lalu.

Program tersebut merupakan salah satu aktiviti amal KJM dan JKKK kampung berkenaan setiap Ramadan untuk berkongsi kemeriahan bulan mulia ini, selain menyuburkan lagi amalan memberi dan menerima.

Dana untuk program ini disumbangkan oleh pihak Dewan Bandaraya Kuching Utara (DBKU), manakala pelaksanaannya dilakukan secara bergotong-royong oleh penduduk kampung.

Menurut salah seorang penduduk kampung,  Tina Bujang, seramai tujuh tukang masak berganding bahu untuk memasak tiga periuk bubur lambuk di kediaman salah seorang penduduk kampung, Sarimah Alen, selain dibantu oleh penduduk kampung yang lain.

Hasil kerjasama semua, sebanyak 350 bekas bubur lambuk berjaya disiapkan dan  diedar mulai jam 3 ,00 petang kepada penduduk Kampung  Nombor 5, orang awam yang  melalui jalan Kampung Nombor 5 dan Badan Salam Khalifah.

Selain agihan bubur lambuk, KJM dan JKKK kampung ini juga turut menyumbang bekalan makanan kepada 20 penduduk kampung sebagai persediaan untuk menyambut Hari Raya.

Ketua Kampung Shamsuri Epo selaku pengerusi KJM dan JKKK memanjangkan ucapan terima kasih kepada pihak DBKU  di atas sumbangan untuk program ini dan berharap ia akan diteruskan lagi untuk tahun-tahun akan datang.

Menurut beliau, program seperti ini mungkin nampak biasa tetapi penting untuk menyemai semangat gotong-royong dalam kalangan penduduk kampung dan dalam masa yang sama, membantu golongan yang memerlukan bantuan untuk sama-sama meraikan Aidilfitri yang bakal tiba.

Oleh HAINI DARANI

See author's posts


Air France buang 7,500 pekerja

PARIS: Syarikat penerbangan Perancis, Air France dijangka menamatkan 7,580 pekerjaan di syarikat itu serta di unitnya, Hop menjelang hujung 2022 susulan krisis Covid-19.Dalam satu kenyataan selepas mengadakan pertemuan bersama kakitangannya, syarikat penerbangan terbabit berkata, ia bakal menghentikan 6,560 daripada 41,000 jawatan sedia ada dan 1,020 daripada 2,420 jawatan di Hop.Tambah kenyataan itu, selama tiga bulan, aktiviti Air France mencatatkan penurunan sebanyak 95 peratus.Manakala di kemuncak krisis, syarikat berkenaan kerugian 15 juta euro (RM72.3 juta) sehari memandangkan pemulihan syarikat amat perlahan.

Air France berkata, syarikat itu akan memulakan proses transformasi dengan memberi fokus untuk mengubah model aktiviti domestiknya, penstrukturan fungsi sokongan dan mengurangkan kos dalaman serta luaran.Antara lain, ia merancang mengurangkan 16 peratus kakitangan di Air France dan 40 peratus di Hop.-AFP

See author's posts


Isu pembukaan sempadan dibincangkan di Kabinet

MENTERI Kanan Pertahanan Datuk Seri Hishammuddin Tun Hussein (dua, kiri) bersama Panglima Tentera Udara Jeneral Tan Sri Ackbal Abdul Samad (dua, kanan) selepas menandatangani plak pengenalan pesawat AW139 milik Tentera Udara Diraja Malaysia (TUDM) pada Program Pengenalan Pesawat AW139 TUDM di Pangkalan Udara Butterworth semalam. • Foto BERNAMA

BUTTERWORTH: Pembukaan sempadan negara bukan isu mudah kerana melibatkan pelbagai kementerian dan perlu dibincangkan di peringkat Kabinet untuk dimuktamadkan, kata Menteri Kanan Pertahanan Datuk Seri Hishammuddin Hussein.

Beliau berkata, Mesyuarat Menteri Kuartet Covid-19 mengalu-alukan pengumuman Penge- rusi Majlis Pemulihan Negara (MPN) Tan Sri Muhyiddin Yassin tempoh hari yang mengesyorkan kerajaan membuka sepenuhnya sempadan negara seawal 1 Mac.

“Antara kementerian yang terlibat termasuk Kementerian Pertahanan, Kementerian Kewangan dan Kementerian Kesihatan.

“Isu ini juga dibincangkan oleh pihak kami dan kami mengalu- alukannya, tetapi hal ini perlu dibawa ke Kabinet atau Jawatankuasa Khas Pengurusan Pandemik Covid-19 yang dipengerusikan oleh Perdana Menteri Datuk Seri Ismail Sabri untuk mendapat jawapan muktamad,” katanya pada sidang media di sini semalam.

Media sebelum ini melaporkan bahawa Muhyiddin mencadang- kan pembukaan sempadan ne- gara sepenuhnya seawal 1 Mac, tanpa memerlukan kuarantin mandatori bagi menyokong proses pemulihan ekonomi negara dan industri lain berkaitan dengan pelancongan.

Hishammuddin menyangkal dakwaan sesetengah pihak yang mengatakan tiada persefahaman antara Mesyuarat Menteri Kuartet Covid-19 dan MPN berkenaan isu pembukaan sempadan negara.

“Kalau nak kata tiada komunikasi antara MPN dan Mesyua-rat Menteri Kuartet Covid-19, itu tidak benar kerana ahlinya adalah orang sama cuma kedua-duanya tidak mempunyai mandat untuk membuat sebarang keputusan,” katanya.

Beliau ditemui selepas menghadiri Program Pengenalan Pesawat Helikopter AW 139 Tentera Udara Diraja Malaysia (TUDM) dan melawat projek naik taraf Rumah Keluarga Malaysia Angkatan Tentera (RKMAT) di Pangkalan Udara Butterworth hari ini, yang turut dihadiri Panglima Tentera Udara Leftenan Jeneral Datuk Seri Ackbal Abdul Samad.

Mengulas mengenai sewaan empat pesawat Helikopter AW 139 bagi menampung penugasan Helikopter NURI yang telah tamat operasi, Hishammuddin berkata ia mengguna pakai konsep kerajaan guna dan aset penyelenggaraan oleh syarikat (GOCOM) yang mana kesemua kos senggaraan pesawat berada di bawah tanggungjawab syarikat menyewakan helikopter iaitu Westar Aviation Services Sdn Bhd.

“Kaedah sewaan ini bukan sahaja lebih kos efektif berban- ding melaksanakan pembelian helikopter baharu, malah membolehkan TUDM memanfaat aset diperlukan dalam tempoh masa lebih cepat.

“TUDM memilih Helikopter AW 139 ini kerana kemampuannya untuk melaksanakan operasi yang memberikan kepentingan taktikal, operasional dan strategik serta mampu dioperasi pada waktu siang dan malam,” katanya.

Tambahnya, penggantian Helikopter NURI telah dirancang untuk dilaksanakan bermula 2026 yang mana sejumlah 12 helikopter akan diperoleh pada fasa 1 (RMK-13 iaitu 2026 hingga 2030) dan seterusnya 12 helikopter lagi akan diperoleh pada fasa 2 (RMK-14 iaitu 2031 hingga 2035). – Bernama

See author's posts


Dua pelajar UNIMAS terima anugerah

KOTA SAMARAHAN: Dua pelajar Universiti Malaysia Sarawak (UNIMAS) menerima Anugerah Graduan Terbaik Yayasan Sarawak 2020 di sini, semalam.

UNIMAS menyatakan bahawa majlis penganugerahan itu dihadiri oleh pengarah Yayasan Sarawak Mersal Abang Rosli hampir sementara majlis penutup diadakan di Galeri Koompassia Excelsa, Bangunan Canselori dengan Naib Canselor Profesor Datuk Dr. Mohamad Kadim Saudi, Timbalan Naib Canselor dan Penolong Naib Canselor hadir.

Naib Canselor UNIMAS, Profesor Datuk Dr. Mohamad Kadim Suaidi dalam ucapannya mengucapkan tahniah di atas kejayaan graduan yang telah dipilih bagi menerima anugerah tersebut.

“Tahniah dan syabas di atas kejayaan dua orang graduan UNIMAS yang telah terpilih bagi menerima Anugerah Graduan Terbaik Yayasan Sarawak 2020 iaitu Yvanessa Henry Lemat dari Program Pembangunan Sumber Manusia, Fakulti Sains Kognitif dan Pembangunan Manusia (FSKPM) dan Jee Jing dari Program Sains dan Pengurusan Sumber Tumbuhan, Fakulti Sains dan Teknologi Sumber (FSTS).

“Semestinya kejayaan yang diperolehi adalah berkat usaha dan kegigihan graduan bukan sahaja dari aspek akademik bahkan juga dari aspek kurikulum sepanjang tempoh pengajian di UNIMAS,” katanya menerusi satu kenyataan semalam.

Dalam majlis tersebut, kedua-dua graduan telah menerima cek bernilai RM2,000 setiap seorang beserta sijil penghargaan dan plak dari pihak Yayasan Sarawak.

Dalam ucapannya, beliau juga menzahirkan penghargaan dan ucapan terima kasih kepada pihak Yayasan Sarawak atas tajaan sepenuhnya anugerah yang diberikan kepada graduan UNIMAS.

“Anugerah ini merupakan kali kedua yang diberikan oleh pihak Yayasan Sarawak sejak diperkenalkan pada tahun 2019 bagi meraikan graduan cemerlang dari segi akademik dan kurikulum.

“Saya berharap agar pihak Yayasan Sarawak akan meneruskan penganugerahan ini bagi tahun-tahun yang akan datang supaya ianya dapat menyuntik semangat kepada bakal graduan untuk berusaha lebih gigih, berdaya saing dan cemerlang dari aspek akademik mahupun kurikulum sepanjang tempoh pengajian di UNIMAS.

Katanya lagi, majlis itu diadakan secara sederhana dan ringkas dengan mematuhi Prosedur Operasi Standard (SOP) ini diadakan bagi meraikan graduan terbaik Yayasan Sarawak 2020 serta sebagai simbolik penghargaan kepada pihak Yayasan Sarawak atas anugerah yang diberikan.

“Diharapkan agar hubungan kerjasama strategik antara UNIMAS dan Yayasan Sarawak akan kekal erat berpanjangan,” katanya.

Oleh JEAKQLEYN YACHO

See author's posts


Naratif Kehidupan yang Manusiawi

Oleh ROSANI HIPLEE

SAJAK dengan tema yang pelbagai, sangat mudah ditemui dan dibaca dalam media cetak atau laman web. Antaranya ialah sajak yang berkisahkan kehidupan di muka bumi ini. Dalam sajak tentang kehidupan, akan ada inspirasi yang diolah menjadi sajak. Misalnya keindahan alam, suasana persekitaran, perhubungan dan sebagainya. Daripada sajak-sajak sedemikian, dapat dipelajari mengenai hakikat Tuhan yang telah menciptakan alam semesta dan kehidupan yang manusiawi ini.

Beranjak daripada perkara tersebut juga, sajak yang menukilkan kehidupan akan menampilkan filsuf mengenai kehidupan dan makna yang terkandung di dalamnya. Justeru, melalui rangkap-rangkap sajak yang berjiwa, akan dirasai banyak hal yang memaknakan penghayatan.

Bagi individu yang mampu mengungkapkan perasaannya melalui sajak, maka ditemukan sajak yang pelbagai tema. Misalnya tentang cinta, sahabat, ibu, kucing dan seumpamanya. Salah satu tema sajak yang sering diolah ialah mengenai kehidupan yang dijalani kerana tema tersebut sangat intim dan sensual dalam dirinya. Sementara bagi individu yang tidak memiliki bakat untuk menuliskan perasaan ke dalam bentuk sajak, cukup baginya dengan hanya menikmati sajak sebagai sebuah karya sastera yang indah.

Selain itu, sajak tentang kehidupan biasanya menggambarkan suasana kehidupan individu yang dinamik dan menarik untuk ditamsilkan. Justeru kehidupan itu memiliki kerahsiaan yang bakal diungkapkan oleh takdirnya sendiri. Mudah-mudahan dengan perkongsian pengalaman hidup menerusi karya akan saling menginspirasikan penulis dan pembacanya.

Kehidupan yang manusiawi juga tidak hanya berlatarkan kegembiraan, namun juga kesedihan yang memungkinkan inspirasi untuk diolah dalam rangkap sajak. Justeru tema kehidupan itu menghampar luas, sehingga boleh mengilustrasikan keindahan nilai-nilai makna yang difahami untuk dirangka dan direnungkan. Sama ada berdasarkan pengalaman penulis ataupun pembaca. Seperti kata Percy Bysshe Shelley (1792-1822):

“Puisi ialah rakaman detik-detik yang paling indah dalam hidup. Misalnya, peristiwa-peristiwa yang membahagiakan, yang menggembirakan, yang memuncak, percintaan, bahkan kesedihan kerana kematian orang yang sangat dicintai. Semuanya merupakan detik-detik yang paling indah untuk dirakamkan sebagai puisi.”

Sesungguhnya sajak ditulis sebagai kaedah untuk memahami selirat kehidupan yang dapat dijadikan perenungan dan pelajaran dalam proses menjalani kehidupan yang ada. Sebuah sajak mungkin menjadi semangat dalam mencari resolusi persoalan yang menghadirkan kedewasaan dan kebijaksanaan dalam berfikir. Renungan yang mampu meningkatkan pemahaman terhadap kiasan kehidupan yang menginspirasikan pembaca.

Oleh itu, syabas kepada penulis baharu seperti William Muge Anak Acheh, Nur Haniza Jamil dan Mohammad Iskandar bin Spawi kerana sajak mereka telah disiarkan dalam ruangan Wadah Bahasa dan Sastera (WBS), akhbar Utusan Sarawak pada hari Khamis yang lalu. Ketiga-tiga buah sajak yang disiarkan tersebut jelas berkisah tentang pengalaman hidup yang dijalani dengan indah dan bermakna. Kesemuanya berproses tentang naratif kehidupan yang manusiawi seperti yang ditakrif oleh penyair Percy Bysshe Shelley pada sebelumnya.

Sajak “Basikal Tua” karangan William Muge Anak Acheh bertemakan kehidupan seorang lelaki yang telah berjuang untuk kelangsungan hidup keluarga yang digalasnya semasa muda. Dalam rangkap awal sajak, penulis mengungkapkan sebuah naratif yang manusiawi persoalannya. Misalnya dalam rangkap berikut;

Ceritera seorang lelaki tua

Menenggek sepi di gigi tangga

Merenung basikal tua

Yang hampir reput dimamah karat

(sajak “Basikal Tua”)

Menerusi larik sajak seterusnya, penulis masih larut dengan kenangannya bersama-sama basikal tua yang amat berjasa dalam menyara keluarganya. Misalnya;

Dahulu basikal inilah kebanggaanku

Sumber rezeki menyara keluarga

Ke hulu ke hilir membawa beban

Demi sesuap nasi

Deringan locengnya

Alunan kayuhannya

Dari kejauhan

Pasti didengari

Menggamit keriangan anak-anak

(sajak “Basikal Tua”)

Manakala dalam larik-larik akhir sajak, penulis menjadi sangat berjiwa apabila membandingkan kudrat takdir diri dan basikalnya yang juga telah menua seturut peredaran masa. Misalnya;

Basikal tua ini dan kisahnya

Terperuk diam seribu bahasa

Terpadam dalam kenangan

Kaulah basikal tuaku

Sentiasa menjadi kesayanganku

Melihat engkau untuk menyelami diriku

Merenung sisa-sisa waktu

Adakah aku juga akan sepertimu

Apabila tiba masanya nanti.

(sajak “Basikal Tua”)

Sajak ini berbentuk bebas dan dibina dalam satu rangkap yang sederhana panjangnya. Gaya bahasa sajak biasa. Pemilihan kata dalam sajak ini walaupun tampak hemat tetapi masih perlu diperkukuhkan pemaknaannya. Justeru penggunaan unsur-unsur persajakan seperti simile, perlambangan, personifikasi, metafora dan lain-lainnya masih perlu diolah dengan lebih segar dan tegar bagi memaknakan naratif sajak. Penulis disarankan agar mahu membaca sajak penulis-penulis mapan yang digemarinya bagi lebih memahamkan diri tentang proses pemilihan kata yang lebih menarik dan estetik. Perkara ini penting bagi mengelak penggunaan ungkapan kata yang lewah dan skema semasa menulis sajak.

Larik sajak bergaris berikut boleh diperkemas dan dimurnikan agar lebih mendasar maknanya. Misalnya;

Terpadam dalam kenangan

Kaulah basikal tuaku

Sentiasa menjadi kesayanganku

Melihat engkau untuk menyelami diriku

Merenung sisa-sisa waktu

Adakah aku juga akan sepertimu

Apabila tiba masanya nanti.

Ungkapan kata “Terpadam dalam kenangan” memerlukan penambahan kata yang lebih bermakna. Sebagai saranan ia ditulis “terpadam dalam kenangan mereka” kerana hanya lelaki tua itu masih mengingati jasa basikal tersebut. Begitu juga dengan ungkapan “basikal tuaku/sentiasa menjadi kesayanganku” jika dijadikan metafora pasti lebih menarik. Misalnya “basikal usiaku/ sentiasa menjadi diriku”. Manakala larik “Adakah aku juga sepertimu” perlu diberikan tanda soal, iaitu “sepertimu?”.

Sememangnya, proses kreatif bukanlah cuma menyatakan sesuatu yang tersurat tanpa memuatkan yang tersirat. Nilai keindahan karya bukanlah berpaut pada emosi sahaja tapi pada kebenaran yang jelas tulus juga. Waima apa pun, naratif basikal tua ini menarik dan mempunyai pesan moral yang tinggi manusiawinya kepada pembaca. Pemilihan tema dan persoalan dalam sajak ini mampu mengajak pembaca untuk terus bertamsil terhadap nilai kemanusiaan walaupun kepada sesuatu yang bersifat benda.

Sajak “Damainya Alam yang Indah” olahan Nur Haniza Jamil ini bertemakan lingkungan kehidupan yang sungguh berharga, sebuah anugerah yang perlu dijaga dan dipertahankan demi kelangsungan kehidupan masa depan. Pada keseluruhan sajak, penulis hanya berkisah tentang nilai yang ada dalam kehidupan di mayapada ini. Misalnya;

Alam tersergam indah

Ciptaan tulus kurniaan yang Esa

Penenang hati yang gundah gulana

Memberi seribu ketenangan sanubari

Membuat hati sentosa sentiasa

(Sajak “Damainya Alam yang Indah”)

Manakala dalam larik-larik akhir sajak, penulis merafak syukur dan berharap agar lingkungan alam sekitar tetap dipelihara agar generasi pewaris masih dapat menikmati segala keindahan dan kedamaian yang pernah dinikmati hari ini. Misalnya;

Syukur di atas kurnia-Nya

Menikmati alam indah nan damai

Peliharalah alam sekitar

Agar dapat sentiasa dirahmati

Warisan generasi masa mendatang

Menjadi pelapis kesejahteraan alam.

(Sajak “Damainya Alam yang Indah”)

Pemilihan kata dalam sajak ini cukup bersahaja dan sesuai dengan suasana hati penulis yang tidak berlebih-lebihan sehingga boleh merimaskan pembaca. Sajak ini berbentuk bebas kerana tiada keterikatan pada pengulangan rima akhirnya seperti syair mahupun pantun. Sajak ini juga dibina daripada sebuah rangkap yang sangat sederhana berbanding sajak yang awal tadi. Naratif dalam sajak ini pun seputar lingkungan alam yang indah dan damai sahaja.

Gaya bahasa sajak ini langsung dan mudah difahami. Namun pemilihan katanya masih sesuai. Waima demikian, disarankan agar penulis banyak menghayati gaya penulisan sajak-sajak penulis tersohor lain agar bahasa sajak penulis lebih terampil dan lebih bersifat tersirat. Sebagai sajak yang mempunyai naratif, sajak ini lulus namun pengisian dan pemaknaan sebagai sajak yang komunikatif dengan nilai perasaan dan gagasannya kurang menyerlah. Justeru sajak ini sangat peribadi sifatnya. Naratif penulis tidak berkembang bagi membolehkan pembaca untuk menemukan sesuatu yang lebih segar dan mekar sebagai karya kreatif yang boleh dinikmati dengan berjiwa. Sebagai individu yang imaginatif, sewajarnya penulis mengolah gambaran kehidupan tersebut menjadi sesuatu yang tersirat sehingga pembaca terbawa bersama-sama untuk memikirkan apa di sebaliknya. Seperti angin yang berhembus tanpa rupa tapi terasa adanya.

Terakhir ialah sajak “Bintang Hati” nukilan Mohammad Iskandar bin Spawi, sebuah sajak yang bertemakan bapa. Dalam sajak ini, penulis menukilkan pengalaman pertamanya bergelar bapa. Penulis berkisah tentang perasaan saat-saat menunggu kelahiran zuriat pertamanya. Pada awal rangkap sajak, penulis mengisahkan momen indah tersebut. Misalnya;

Saat menunggu kelahiranmu

Aku selalu dan senang melihat kerdipan bintang di langit malam

Menghilang resah detik engkau memasuki sembilan purnama

Mencari hut pengganti hamal

menjadi tanda bermula musim bunga di hemisfera utara

(Sajak “Bintang Hati”)

Manakala dalam larik-larik selanjutnya, penulis menceritakan suasana alam semesta ketika detik-detik kelahiran anaknya. Misalnya;

Mentari saat ini terbitnya seakan tepat di ufuk timur

Melakar edar membulat di atas jumantara

Zawal ini engkau hadir ke dunia

dengan laungan azan tanda gelincir kiraan waktu pertama

Menghadiah senja di langit barat nan indah dipandang mata

Separa Syaaban yang bakal membias cahaya terang purnama

Yang terkadang hilang di sebalik awan – awan hitam

Mengiringi sang bulan yang tidak terlihat mendekati saat tuanya

menyantuni Ramadan, jauza dan sartan gah memberi kilauan menandakan ia tetap ada

(Sajak “Bintang Hati”)

Manakala dalam larik-larik akhir sajak, penulis menyatakan rasa gembiranya kepada alam maya dengan mengkhabarkannya kepada gugusan bintang di langit tentang kelahiran anaknya yang telah dinanti sekian waktu. Misalnya;

Wahai Al – Babadur, ketahuilah anakku lahir saat ini

Wahai Al-Mintaka, amanahku adalah seorang puteri

Wahai sang kejora, kuatkanlah kilauan di langit barat agar tidak tersesat di gelap dunia

Inginku khabarkan hingga ke pinggir alam yang tetap berkembang ini

Hanya aku punya rasa gembira saat engkau lahir ke dunia

Dengan melihat tanda kebesaran ciptaan -Nya

Lahirlah sebagai hamba-Nya ke dunia.

(Sajak “Bintang Hati”)

Bentuk sajak ini juga bebas dan dibina daripada sebuah rangkap yang sederhana panjangnya. Gaya bahasa sajak ini biasa dan penulis perlu memanfaatkan lebih banyak unsur persajakan tersebut. Oleh itu disarankan agar penulis bersedia untuk membaca lebih banyak sajak penulis lain bagi lebih memahami teknik penulisan sajak yang menarik dan menyeluruh daripada segi kekuatan perasaan dan pemikiran dalam naratif sajaknya yang lain kelak.

Pemilihan kata dalam sajak pun agak langsung, walaupun penulis ralit cenderung menggunakan beberapa penggunaan kata asing yang tidak ditemukan maknanya dalam Kamus Dewan seperti hut, hamal, Zawal dan jauza. Malah penulis juga menggunakan istilah falak atau astronomi untuk nama buruj atau bintang seperti Al-Babadur dan Al-Mintaka yang merupakan nama untuk sederet tiga biji bintang (Bintang Tiga Beradik). Hal ini barangkali kerana penulis mahu mengaitkannya dengan bintang hatinya, iaitu anak yang baru dilahirkan itu. Olahan sajak ini menarik kerana penulis telah memanfaatkan ilmu astronomi dengan detik-detik kelahiran anaknya. Namun jika penggunaannya berlebihan boleh merimaskan pembaca kerana memaksa pembaca untuk banyak kali menyemak istilah-istilah ilmu falak tersebut.

Selain itu, sebagai penulis pemula adalah lebih baik sekiranya penulis bersedia menerima beberapa teguran kecil yang boleh memurnikan lagi kriteria pemilihan kata dalam sajaknya. Misalnya penggunaan kata ganti diri pada larik kedua dan ketiga sajak, iaitu “Aku selalu …” diganti dengan “Abi selalu …” dan “engkau memasuki …” diganti dengan “anakku memasuki …” kerana apabila dibaca akan terasa nilai kasih sayang antara bapa dan anaknya dengan panggilan sedemikian. Begitu juga pada larik akhir sajak, iaitu “Lahirlah sebagai hamba-Nya ke dunia.” ditukar kepada “lahirlah sebagai khalifah kecil ke dunia”. Justeru penggunaan antara kata hamba dan khalifah, memberi pemaknaan yang berbeza dan mendasar.

Dalam menulis sajak, selain peka terhadap naratifnya, penulis juga harus peka terhadap rasa atau jiwa kata yang digunakan dalam proses menulis. Jika penulis tidak bersikap menguasai makna kosa kata dengan baik, maka sukarlah untuk penulis menggambarkan bayangan cerita tersebut dalam bentuk penulisan kreatif yang imaginatif dan komunikatif. Oleh itu, penulis tidak seharusnya mengangkat setiap sudut naratif yang di taakulnya itu dengan ungkapan secara langsung. Penulis wajar menampilkan sudut-sudut tertentu bagi menarik hati dan fikiran pembaca terhadap olahan ceritanya dengan kreatif dan indah.

Waima apa pun, sajak-sajak yang disiarkan tersebut tetap mempunyai kewibawaannya apabila dinilai daripada pengalaman penulis masing-masing. Semoga para penulis baharu ini makin terampil dengan hasil sajak yang ingin diolahnya dengan memanfaatkan sepenuhnya naratif kehidupan yang manusiawi dengan teknik penulisan yang semakin matang dan bijaksana.

Oleh itu, kebolehan dan minat William Muge Anak Acheh, Nur Haniza Jamil dan Mohammad Iskandar bin Spawi dalam genre sajak ini wajar diberikan ruang dan peluang yang lebih melebar. Justeru masing-masing berpotensi dalam memperlihatkan jiwa penyajaknya. Hanya mereka perlu mempertingkatkan diri dengan lebih memahami teknik penulisan sajak agar olahan karyanya kelak lebih kukuh dan sarat makna yang bukan selapis. Mudah-mudahan sikap positif teguh menjejaki diri ke jalan kritik yang lebih membina dan terbuka. Syabas dan sukses, selalu!

See author's posts


Tindakan GPS demi MA63, autonomi

KUCHING: Langkah Gabungan Parti Sarawak (GPS) untuk bersama membentuk Kerajaan Persekutuan antara lain untuk kepentingan rakyat Sarawak bagi mewujudkan sebuah kerajaan yang stabil dan kukuh.

Pengerusi GPS, Datuk Patinggi Tan Sri Abang Johari Tun Openg berkata  ia berasaskan kepada yang pertama iaitu menegakkan keluhuran perlembagaan Malaysia, Perlembagaan Sarawak dan kedaulatan undang-undang yang diperuntukkan dalam Perjanjian Malaysia 1963 (MA63) dan Laporan Jawatankuasa Antara Kerajaan (IGC).

“Kedua, untuk menegakkan hak kebebasan beragama dan amalan kepelbagaian adat resam dan budaya di Sarawak seperti termaktub dalam Perlembagaan Malaysia, Perjanjian Malaysia 1963 dan Laporan IGC.

“Ketiga, autonomi dari segi perancangan pembangunan pendidikan dan kesihatan. Seterusnya, perkara-perkara lain yang mempunyai kepentingan Sarawak,” katanya.

Beliau berkata demikian pada sidang media khas sejurus selepas mempengerusikan mesyuarat pra-persidangan Dewan Undangan Negeri (DUN) di Ibu Pejabat PBB Jalan Bako, Petra Jaya di sini petang ini.

Pada sidang media itu, beliau mengumumkan persetujuan GPS untuk membentuk Kerajaan Persekutuan yang baharu bersama Perikatan Nasional (PN) pimpinan Tan Sri Muhyiddin Yassin, Barisan Nasional (BN) dan Gabungan Rakyat Sabah (GRS).

Abang Johari yang juga Premier Sarawajk berkata, semua sedia maklum bahawa tiada parti mempunyai majoriti mudah bagi membentuk kerajaan setelah selesai Pilihan Raya Umum Ke-15 (PRU-15) semalam.

Katanya, keputusan GPS untuk bersama0-sama membentuk kerajaan itu diambil bagi mengukuh dan menstabilkan negara demi kesejahteraan rakyat.

“Demi untuk memastikan kesejahteraan rakyat terjamin dan ekonomi negara terpelihara, maka sebuah kerajaan yang stabil dan kuat haruslah dibentuk dengan kadar yan segera,” katanya.

Beliau berkata fokus dan tanggungjawab utama sekarang haruslah kepada kestabilan negara dan kesejahteraan rakyat.

Oleh Azreen Keria

See author's posts


Influenza H5N1: KKM pantau rapi elak penularan

KUCHING: Kementerian Kesihatan Malaysia (KKM) akan terus memantau situasi H5N1 (selesema burung) dengan teliti bagi mengelak virus itu merebak ke negara ini.

Timbalan Pengarah Jabatan Kesihatan Negeri Sarawak (Kesihatan Awam), Dr. Rosemawati Ariffin berkata, penyakit ini berkaitan dengan zoonosis yang datangnya dari haiwan seperti burung, ayam dan itik.

“Sebenarnya penyakit ini adalah sesuatu yang berlaku selama bertahun-tahun. Kes pertama saya rasa, mungkin bermula sekitar 2004.

“Jadi, bagi kita di Malaysia, kita mempunyai pengawasan tentang sebarang penyakit influenza,” katanya ketika ditemui media selepas sesi sidang media Persidangan Juruteknologi Radiologi Asia-Australasia ke- 24 (AACRT 2023) di Pusat Konvensyen Borneo Kuching (BCCK), hari ini.

Katanya, banyak negara di Asia seperti Vietnam telah dijangkiti influenza H5N1.

“Kita tahu bahawa, walaupun di seluruh Asia, banyak negara mempunyai H5N1 seperti di Vietnam.

“Bagi kita di Malaysia, kita akan terus melakukan pengawasan kerana pengawasan terhadap influenza telah kita laksanakan sejak sekian lama.

Malah, sebelum wabak influenza pada 2009,” katanya.

Katanya lagi, bagi KKM, sebaik sahaja mengesan influenza baharu, tidak kira sama ada ia H5N1, atau virus novel influenza yang lain, KKM akan terus memaklumkan kepada Pertubuhan Kesihatan Sedunia (WHO) dan mengambil tindakan pelan persediaan pandemik influenza.

“Bagaimana pun, Kementerian Pertanian dan Keterjaminan Makanan juga memainkan peranan yang besar, kerana ia berasal dari haiwan,” katanya.

Baru-baru ini, pihak berkuasa Kemboja pada Khamis (23 Februari) melaporkan kematian seorang kanak-kanak perempuan berusia 11 tahun akibat H5N1, dan mula menguji 12 kenalannya. Bapanya, yang telah menunjukkan simptom, juga telah diuji positif virus itu.

Oleh NUR AIN OTSMAN

See author's posts


Wanita, anak saudara antara ditahan seludup dadah

JOHOR BAHRU: Seorang wanita bersama anak saudara lelakinya antara enam suspek ditahan polis kerana dipercayai terlibat dalam sindiket penyeludupan dadah ke negara jiran hasil tiga serbuan berasingan di sekitar Muar, Selasa dan Rabu lepas.

Ketua Polis Johor Datuk Ayob Khan Mydin Pitchay berkata, dadah bernilai kira-kira RM1 juta turut dirampas dalam operasi khas yang disertai sepasukan pegawai dan anggota Jabatan Siasatan Jenayah Narkotik (JSJN) Ibu Pejabat Polis Kontinjen Johor dan JSJN Muar.

“Kedua-dua rakyat tempatan berumur 20 dan 31 tahun itu ditahan di dalam sebuah kereta dalam operasi pada 4.00 petang,” katanya pada sidang media di sini Jumaat lepas.

Beliau berkata, penahanan mereka dilakukan susulan tangkapan dua lelaki tempatan berumur 24 dan 32 tahun yang menaiki sebuah bot fiber bersama 1.07 kilogram syabu oleh pasukan Pasukan Polis Marin (PPM) Wilayah Dua, di kawasan laut Parit Sakai dekat Muar, 13 Oktober lepas.

Menurut Ayob Khan, dadah berkenaan dipercayai diperoleh dari Kuala Lumpur untuk diseludup ke Bengkalis, Sumatera, Indonesia.

“Hasil soal siasat terhadap ibu saudara dan anak saudara lelakinya itu, kita berjaya merampas 14.6 kilogram syabu dan 9,905 biji pil ekstasi di kawasan kebun kelapa di sekitar daerah terbabit.

“Kita dapati suami kepada wanita terbabit juga sedang menjalani hukuman penjara atas kesalahan sama (menyeludup dadah) dan mereka mempunyai saudara di Bengkalis,” katanya.

Ayob Khan berkata, nilai keseluruhan rampasan dadah menerusi dua operasi tangkapan itu adalah RM924,190, manakala dua bot fiber, sebuah kereta Perodua Viva dan motosikal Yamaha Solaris yang dirampas dalam kedua-dua operasi pula disita.

Dalam operasi berlainan, beliau berkata polis turut menahan seorang lelaki tempatan dan seorang lelaki Indonesia berumur 34 dan 39 tahun di sekitar Muar, pada 2.30 petang, Rabu lepas kerana dipercayai turut menyeludup dadah ke Bengkalis.

Katanya, kedua-dua suspek terlibat dalam sindiket berlainan, namun, menggunakan modus operandi sama iaitu mendapatkan dadah dari Kuala Lumpur untuk diseludup ke Bengkalis.

Turut dirampas dalam serbuan itu adalah 3.10 kilogram syabu bernilai RM124,000. – Bernama

See author's posts


RM50 juta bantu PKS

ZARINA ABDULLAH

KUCHING: Semua Perusahaan Kecil dan Sederhana (PKS) negeri boleh memohon Skim Mikro Kredit Sarawak (SKMS) yang bernilai keseluruhan RM50 juta bermula hari ini (1 April).

Timbalan Ketua Menteri Datuk Amar Awang Tengah Ali Hasan berkata, skim itu
adalah terbuka kepada semua PKS rakyat Sarawak sama ada Bumiputera atau bukan
Bumiputera yang berjumlah kira-kira 62,000.

“Permohonan boleh dibuat secara atas talian atau memuat turun borang
permohonan di laman sesawang Kementerian Perdagangan Antarabangsa dan Industri,
Terminal Perindustrian dan Pembangunan Usahawan, Perbadanan Pembangunan Ekonomi
Sarawak (SEDC) dan Agrobank atau boleh menghubungi agensi-agensi tersebut,”
katanya.

Beliau yang juga Menteri Perdagangan Antarabangsa dan Industri, Terminal
Perindustrian dan Pembangunan Usahawan berkata demikian pada sidang media Skim
Kredit Mikro Sarawak di sini, semalam.

“Objektif utama SKMS adalah untuk menyediakan kemudahan pinjaman atau
pembiayaan mudah kepada usahawan kecil untuk mengembangkan perniagaan mereka.

“Namun, atas keprihatinan untuk meringankan beban dan memudahkan usahawan
yang terkesan daripada situasi yang dihadapi sekarang Ketua Menteri Datuk
Patinggi Abang Johari Tun Openg bersetuju untuk menambah peruntukan sebanyak
RM20 juta sebagai tambahan kepada peruntukan RM30 juta yang diluluskan dahulu
bagi SKMS ini,” ujarnya.

Menurutnya, skim itu terbahagi kepada dua iaitu SKMS I menyediakan pinjaman
atau pembiayaan dari RM1,000 hingga RM10,000 dengan tanpa kadar faedah atau
kadar keuntungan kepada usahawan B40.

“Manakala SKMS II menyediakan pinjaman atau pembiayaan dari RM5,000 hingga
RM50,000 dengan kadar faedah atau kadar keuntungan sebanyak 4 peratus
berdasarkan baki bulanan berkurangan kepada usahawan mikro dan kecil.

“Dan sebagai langkah untuk meringankan beban kewangan PKS, Kerajaan Sarawak
akan membenarkan penangguhan bayaran balik selama enam bulan (dari April hingga
September) untuk peminjam skim ini.

“Pada masa yang sama, kerajaan juga mengumumkan penangguhan pembayaran
balik selama enam bulan bagi peminjam Skim Pinjaman Industri Kecil dan
Sederhana (SPIKS) yang memberi manfaat kepada seramai 144 peminjam SPIKS,”
jelasnya.

Tambahnya, PKS adalah pemacu utama kepada pembangunan ekonomi negara dengan
98 peratus daripada perusahaan negara termasuk Sarawak adalah terdiri daripada
PKS yang turut menyumbang secara signifikan kepada keperluan tenaga kerja.

Sehubungan itu, beliau menyeru semua usahawan tempatan untuk memanfaatkan
kemudahan yang disediakan oleh Kerajaan Sarawak.

See author's posts


Korban AS cecah 100,047

NEW YORK: Jumlah korban Covid-19 di Amerika Syarikat mencecah 100,047 orang pada jam 5.32 petang (2132 GMT) Rabu, lapor agensi berita Xinhua, berdasarkan data dikeluarkan Johns Hopkins University.

Sementara itu, sebanyak 1,695,776 kes dilaporkan dengan New York kekal negeri paling teruk terjejas mencatatkan 364,965 kes dan 29,370 kematian.

New Jersey, Massachusetts, Michigan, Pennsylvania dan Illinois masing-masing melaporkan lebih 5,000 kematian.- Bernama

See author's posts


Betong mampu jadi ‘kilang’ bakat muda

APA KHABAR… Mohammad Razi Sitam bersalaman dengan pemain sebelum aksi pertama Liga Betong bermula.

PENGANJURAN Liga Betong 2022 mampu dijadikan sebagai ‘kilang’ mengasah bakat pemain muda berkualiti dalam sukan bola sepak negeri ini.

Timbalan Menteri Pembangunan Wanita, Kanak-Kanak Dan Kesejahteraan Komuniti Sarawak, Mohammad Razi Sitam berkata ia dilihat platform terbaik bagi mencungkil bakat baharu dikalangan pemain tempatan untuk diketengahkan ke peringkat lebih tinggi.

Beliau turut mengharapkan lebih ramai pemain muda berbakat menjadikan penganjuran liga tersebut untuk mengembangkan lagi potensi mereka dalam sukan nombor satu negara itu.

“Saya berharap dengan penganjuran Liga Betong ini diharapkan akan lebih ramai pemain muda berbakat muncul menerusi penganjuran ini, sekaligus misi untuk menjadikan bahagian Betong ini sebagai ‘kilang’ atau pengeluar pemain-pemain bola sepak muda berbakat,” katanya.

Beliau berkata demikian ketika mewakili Timbalan Premier Sarawak, Datuk Amar Douglas Uggah Embas berucap pada Majlis Perasmian Liga Betong 2022 di Kompleks Sukan Betong, petang semalam.

Razi berkata, pelbagai kemudahan sukan disediakan kerajaan kepada penggiat sukan sebagai satu kemudahan untuk mereka terus berlatih sekali gus memartabatkan bidang sukan ke peringkat lebih tinggi.

“Oleh itu, saya berharap pemain-pemain muda di bahagian Betong ini ambil ia sebagai satu peluang untuk pemain terus berjaya dan tersohor bukan sahaja di peringkat negeri, malah di peringkat nasional,” ujarnya.

Dalam aksi pembuka tirai semalam, Krian United berjaya menewaskan Freelance FC dengan jaringan 3-1.

Turut hadir Timbalan Presiden Persatuan Bolasepak Sarawak (FAS) Saif Jubaidi dan Presiden Bola Sepak Bahagian Betong (BDFA) Abang Suhordie Abang Zaini.

Sejumlah 11 pasukan akan berentap bagi memburu kejuaraan saingan Liga Betong 2022 dan Piala Timbalan Premier Sarawak, Datuk Amar Douglas Uggah Embas 2022.

Oleh ADI SAFARMAN

See author's posts


‘COVID-19 Fundraising-Assassin Warrior’ kumpul RM11,400

MIRI: Program amal ‘COVID-19 Fundraising-Assassin
Warrior’ dianjurkan Junior Chamber International (JCI) Lutong melalui media
sosial bermula 27 Mac hingga 5 April lalu mendapat sokongan padu orang awam
apabila berjaya mengumpul kutipan RM11,400.

Naib Presiden JCI Lutong selaku pengerusi pengelola, Kelvin
Hii berkata, JCI Lutong memanfaatkan dana tersebut dengan membeli Peralatan Perlindungan
Diri (PPE) seperti topeng muka, sarung tangan dan pencuci tangan untuk pasukan
barisan hadapan.

“Barangan ini kami sumbangkan kepada pihak Polis
Diraja Malaysia (PDRM), Angkatan Tentera Malaysia (ATM), pasukan perubatan,
media, Jabatan Sukarelawan Malaysia (RELA) dan lain-lain agensi terlibat.

“Sumbangan ini sebagai tanda penghargaan kami kepada
semua pasukan barisan hadapan yang menjalankan tugas semasa Perintah Kawalan
Pergerakan (PKP) dan berusaha mengendalikan wabak Covid-19 ini,” katanya
menerusi satu kenyataan di sini.

Hii berkata, pembekalan PPE ini memberi manfaat kepada
semua kakitangan bertugas di barisan hadapan menjaga kesihatan serta
keselamatan mereka.

Terdahulu, Hii menyerahkan sumbangan 1,000 keping topeng
muka kepada Presiden Persatuan Wartawan Utara Sarawak (NSJA) Andy Jong sambil
disaksikan Presiden JCI Lutong, Kaunselor Leslie Lau.

Sementara itu, Leslie menegaskan bahawa media memainkan
peranan penting di barisan hadapan semasa PKP menyampaikan berita agar orang
ramai dapat mengetahui perkembangan maklumat hal ehwal semasa.

“Meskipun media terdedah kepada cuaca panas atau
hujan mereka tetap menjalankan tanggunjawab menyampaikan maklumat kepada
masyarakat.

“Sebagai tanda sokongan kepada media NSJA, kami
menaja 1,000 keping topeng penutup hidung dan muka kepada mereka melalui
aktiviti pengumpulan dana supaya mereka dapat melindungi diri ketika
menjalankan tugas,” katanya.

Menurutnya, program pengumpulan dana ‘COVID-19
FUNDRAISING-ASSASSIN WARRIOR’ ini sejajar dengan ‘JCI Creed-Service to
Humanity’ membantu masyarakat memerlukan bantuan.

Dalam pada itu, Andy mengucapkan terima kasih kepada JCI
Lutong atas sumbangan 1,000 keping topeng penutup hidung dan mulut kepada NSJA.

“Mereka tidak lupa peranan dimainkan media sebagai
petugas barisan hadapan melaporkan berita-berita terkini kepada masyarakat saat
kritikal wabak Covid-19 ini.

“Walaupun
PKP dilanjutkan tempoh dua minggu lagi hingga 28 April ini namun peranan media
tetap diteruskan menyampaikan maklumat terkini kepada masyarakat,”
ujarnya.

See author's posts


DITERJAH 10,000 PETIR dalam tempoh 72 jam

Los Angeles: Hampir 10,000 petir direkodkan dalam tempoh 72 jam di California sehingga menyebabkan lebih daripada 360 kebakaran.

Gabenor California, Gavin Newsom mengisytiharkan darurat di seluruh negeri pada Selasa dan memaklumkan petir menyebabkan lebih banyak kebakaran disamping angin kencang sehingga berlakunya gelombang panas.

“Kerajaan sudah menghantar seberapa banyak bantuan untuk mengatasi masalah ini bagi memastikan komuniti di California berada dalam keadaan selamat ketika keadaan yang ekstrem ini.” katanya seperti dilaporkan Insider.com.

Daripada 367 kebakaran di California, 23 daripadanya adalah serius terdapat beberapa kebakaran lain di dalam wilayah yang sama.

Kebakaran terbesar dan paling cepat bergerak berlaku di utara California pada Selasa dan Rabu lalu sehingga memaksa tindakan kecemasan.

Ia dilakukan kerana sudah memusnahkan bangunan dan mengurangkan kualiti udara di wilayah berkenaan.

Kejadian yang menyebabkan kebakaran serius itu bermula pada pagi Selasa dan mula merebak dengan memusnahkan sekurang-kurangnya kawasan seluas 85,000 ekar (kira-kira 34,000 hektar).

Ia merentasi lima daerah antaranya Alameda, Contra Costa, Santa Clara, San Joaquin dan Stanislaus.

Di kawasan lain seperti Napa dan Sonoma, terdapat enam kebakaran yang direkodkan dengan memusnahkan lebih 46,000 ekar kawasan berdasarkan Jabatan Bomba California.

Kawasan yang terjejas juga lebih besar dari Washington DC dan menyebabkan empat orang cedera selain memusnahkan 50 bangunan dan menjejaskan 1,900 struktur lain.

Sementara itu di San Mateo dan Santa Cruz, kebakaran memaksa lebih 22,000 orang diselamatkan dengan tiga daripada mereka dilaporkan cedera selepas api merebak dari kawasan gunung Santa Cruz.

Berdasarkan sistem kualiti udara, banyak tompokan panas direkodkan di kawasan berkenaan menyebabkan kualiti udara juga dilaporkan merosot.-AFP

See author's posts


Kemenangan gelaran ‘gila’

MAX Verstappen yang penuh emosi menyifatkan perjalanannya ke juara dunia Formula Satu 2021 sebagai ‘gila’ selepas beliau menewaskan pesaingnya, Lewis Hamilton dalam pecutan pusingan terakhir untuk kemenangan di Grand Prix Abu Dhabi kelmarin.

“Ia hanya gila,” katanya. “Matlamat saya semasa saya kecil adalah untuk menjadi pemandu Formula Satu. Anda mengimpikan podium dan kemenangan. Tetapi apabila mereka memberitahu anda bahawa anda adalah juara dunia, ia adalah luar biasa.”

Verstappen dan Hamilton melangkah ke peringkat perlumbaan terakhir dengan sama mata dan nampaknya pemandu Mercedes itu akan bertahan untuk memenangi gelaran dunia kelapan.

Campur tangan kereta keselamatan empat pusingan sebelum tamat, bagaimanapun, memberi peluang kepada Verstappen untuk menentang Hamilton dalam pusingan akhir ke garisan penamat yang mendebarkan.

“Ia sukar dipercayai,” kata Verstappen yang berusia 24 tahun.

“Sepanjang perlumbaan saya terus berjuang kemudian ada peluang pada pusingan terakhir, ia luar biasa.

“Saya tidak tahu nak cakap apa. Pasukan saya dan Honda berhak mendapatnya.”

Verstappen juga berterima kasih kepada rakan sepasukannya Sergio Perez, yang memainkan peranan penting dalam kemenangan itu, dan pasukan Red Bullnya.

“Akhirnya sedikit nasib untuk saya. Saya juga ingin mengucapkan terima kasih kepada Checo (Perez), dia adalah rakan sepasukan yang cemerlang.

“Pasukan saya tahu saya sayangkan mereka. Saya harap kita boleh lakukan ini selama 10, 15 tahun bersama.

“Saya tidak mahu berubah sampai bila-bila. Saya mahu kekal bersama mereka sepanjang hayat saya, jika mereka mahukan saya.

“Saya sangat gembira. Matlamat kami adalah untuk memenangi kejuaraan ini apabila kami bersatu dan kini kami telah melakukannya.”

Perlumbaan itu menandakan berakhirnya pertandingan epik dengan juara tujuh kali Hamilton yang telah menyaksikan kedua-dua mereka berselirat di litar dan di luarnya.

“Lewis merupakan seorang pemandu yang menakjubkan, pesaing yang sedemikian. Kami mengalami masa yang sukar, itulah sukan, semua orang mahu menang.” – AFP

See author's posts


PEMADAM saran sebar maklumat guna media sosial

KUCHING: Persatuan Mencegah Dadah Malaysia (PEMADAM) Sarawak disarankan menggunakan saluran media sosial sebagai landasan untuk menyebarkan maklumat mengenai program dan aktiviti mereka kepada penduduk tempatan.

Pengerusinya, Datuk Abdul Karim Rahman Hamzah berkata, pada masa sekarang ia adalah penting kerana telah diguna secara meluas terutama di kalangan generasi muda.

“Kita perlu memanfaatkan populariti platform media sosial seperti Facebook, Instagram dan YouTube kerana masyarakat tempatan terutama anak-anak muda selalu menggunakan kemudahan internet untuk mendapatkan maklumat semasa, hiburan, bersosial dengan rakan-rakan dan sebagainya.

“Selain itu, ahli jawatankuasa penyelaras PEMADAM Sarawak harus peka dan sentiasa mengikuti perkembangan terkini dalam mengatur strategi untuk penglibatan masyarakat dalam era norma baharu ini di mana penggunaan teknologi komunikasi dan populariti Internet harus dipertimbangkan,” katanya.

Abdul Karim yang juga Menteri Pelancongan, Kesenian dan Kebudayaan berkata demikian semasa mempengerusikan Mesyuarat Jawatankuasa Penyelarasan PEMADAM Sarawak ke-74 bertempat di salah sebuah hotel terkemuka di sini, kelmarin.

Dalam perkembangan berkaitan, Abdul Karim meminta ahli ahli jawatankuasa penyelaras tempatan untuk menganda usaha mereka dalam mewujudkan kesedaran masyarakat mengenai bahaya ancaman penyalahgunaan dadah sambil menjalankan program mengikut norma baharu.

“Kita sekarang hidup dalam norma baharu yang mana harus mematuhi prosedur operasi standard (SOP) yang ketat bagi mengekang penularan Covid-19.

“Sehubungan itu, ahli PEMADAM Sarawak haruslah menjalankan program dan aktiviti kesedaran masyarakat yang mematuhi segala SOP yang ditetapkan oleh pihak berkuasa seperti Jawatankuasa Pengurusan Bencana Negeri (JPBNS) dan Kementerian Kesihatan (KKM) demi menjamin kesihatan dan keselamatan masyarakat,” jelasnya.

Mengulas mengenai perkara berlainan, Menteri Belia dan Sukan itu berkata jumlah ahli jawatankuasa yang ramai menghadiri mesyuarat tahun ini juga menunjukkan komitmen dan sokongan mereka dalam mencapai visi dan misi persatuan walaupun menghadapi cabaran akibat Covid-19.

“Perjuangan kita terhadap penyalahgunaan dadah dan ancamannya tidak akan pernah berhenti walaupun kita dibatasi oleh norma-norma baru tetapi pematuhan terhadap SOP masih penting demi memastikan kesihatan dan keselamatan orang awam selalu terjaga,” ujarnyaTurut hadir Presiden PEMADAM Sarawak yang juga Menteri Muda Undang-Undang, Perhubungan Negeri-Persekutuan dan Pemantauan Projek Datuk Sharifah Hasidah Sayeed Aman Ghazali.

See author's posts


Pembolot vaksin tidak bermoral, tidak bertanggungjawab

KUCHING: Negara-negara maju yang membolot vaksin seperti yang dinyatakan oleh Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar adalah satu tindakan yang tidak bermoral dan tidak bertanggungjawab.

Timbalan Ketua Menteri, Tan Sri Datuk Amar James Masing

berkata, tindakan ini ibarat yang berkuasa cuba menindas yang lemah sambil menegaskan bahawa virus Covid-19 datangnya dari Negara China.

“Oleh sebab itu, China dan negara-negara maju yang lain mesti sudi berkongsi kepakaran dan sumber mereka untuk membantu negara-negara yang kurang maju untuk menangani penularan pandemik ini.

“Jika tidak, maka persepsi bahawa negara-negara maju ini cuba membinasa negara-negara yang kurang berupaya dan mendominasi dunia ini,” kata Masing.

Beliau berkata, warga Malaysia harus setia dan menyokong kerajaan di dalam usaha mereka untuk menangani pandemik ini.

Oleh CONNIE CHIENG

See author's posts


Sumareh didakwa langgar kontrak

PERSATUAN Bola Sepak Negeri Pahang (PBNP) akan mengambil tindakan undang-undang terhadap bekas pemainnya Mohamadou Sumareh, sehari selepas pemain naturalisasi pertama negara itu menyertai pasukan liga Thailand, Police Tero FC.

Dalam kenyataan semalam, PBNP mendakwa pemain kelahiran Gambia berusia 25 tahun itu telah memungkiri pelbagai terma serta syarat yang termaktub dalam perjanjian ditandatangani bersama pasukan.

Menurut PBNP, Sumareh telah melanggar kontrak perjanjian apabila gagal menyertai sesi latihan pasukan sejak 3 Ogos lalu selain tidak menghadiri beberapa aksi Liga Super membabitkan pasukan Pahang sebaik saingan bersambung pada 28 Ogos lalu.

“PBNP mempunyai asas yang kukuh untuk menyatakan bahawa pemain tersebut (Sumareh) telah memungkiri pelbagai terma dan syarat seperti termaktub dalam perjanjian.

“PBNP akan mengambil tindakan yang bersesuaian dari segi undang-undang terhadap pemain tersebut mengikut perjanjian yang ditandatangani berasaskan kepada peraturan berkaitan ditetapkan FAM (Persatuan Bola Sepak Malaysia),” menurut kenyataan itu.

Pada masa sama, PBNP turut menafikan pihaknya gagal dalam membuat pembayaran gaji kepada Sumareh, sebaliknya berpegang kepada perjanjian yang telah ditandatangani serta persetujuan yang dicapai secara bersama.

“PBNP tidak pernah gagal dalam membuat pembayaran gaji kepada pemain tersebut, menurut perjanjian yang telah ditandatangani dan atas persetujuan yang telah dicapai antara kedua-dua pihak, perkara ini berada dalam pengetahuan pemain tersebut sendiri,” menurut kenyataan itu.

Semalam, Sumareh yang dilaporkan mempunyai baki kontrak bersama Pahang sehingga 2022 telah melengkapkan perpindahannya ke pasukan Liga Thailand, Police Tero FC dengan yuran perpindahan yang tidak didedahkan.

Perpindahan itu berlaku dalam tempoh dua minggu selepas jurulatih Pahang Dollah Salleh mendedahkan Sumareh tidak menjalani sesi latihan bersama pasukan sejak awal Ogos lepas.

Media tempatan sebelum ini melaporkan kemelut antara Sumareh dan PBNP berpunca daripada kegagalan PBNP membayar gaji pemain itu, sekali gus menyaksikan beliau membuat tuntutan sehingga lebih RM1 juta ke atas Pahang menerusi peguamnya yang berpangkalan di Switzerland.-Bernama

See author's posts